text:
Sýni & Dýpi er talgild undirvísingarrøð, sum Nám hevur framleitt og givið út til lærugreinina føroyskt í miðnámi. Tvær heildir eru komnar, onnur til 1. og hin til 2. flokk í miðnámi. Nú ber eisini til at keypa sær Sýni & Dýpi 1 og Sýni & Dýpi 2 í styttri pappírsútgávum.
Heiðrikur á Heygum hevur gjørt permumyndina til Sýni & Dýpi 1, og Kjartan Hansen hevur gjørt permumyndina til Sýni & Dýpi 2.
sBók og pBók
sBók er heitið á netbornum bókapalli, sum Nám í samstarvi við Systime nýtir til sínar miðnámsútgávur. sBókin byggir á logikkin, sum vit eru von við í pappírsbókini, har síðurnar eru settar saman í beinum rað. Men umframt vanligar tekstir og stillar myndir hava sBøkurnar eisini hentleikar, sum liggja í talgilda pallinum og internetinum, t.d. film, ljóð, samvirknar uppgávur og skjótar leitimøguleikar.
sBókin Sýni & Dýpi 1 kom á marknaðin í 2014 og hevur verið nógv brúkt í føroysku miðnámsskúlunum. Í fjør kom Sýni & Dýpi 2 út sum sBók, og triðja heildin í røðini er nú í gerð. Pappírsútgávurnar - sonevndu pBøkurnar - geva lærarum og næmingum møguleika at lesa longri tekstir á pappíri heldur enn á skíggja.
Ástøði og tekstur
Sýni & Dýpi bøkurnar er settar saman av ástøðispartinum Sýni og tekstasavninum Dýpi. Við leinkjum millum viðkomandi ástøði og tekstir eru ástøðispartur og tekstasavn tvinnað saman og mynda saman sBókaheildina Sýni & Dýpi. Umframt tekstsløg og mállæru snýr ástøðið seg m.a. um samskifti, mál í nýtslu, málpolitikk, samansettar tekstir og týðing. Í Sýni 2 er føroysk bókmentasøga og málsøga fram til ár 1900, og tekstasavnið í Dýpi 2 er skipað eftir sama leisti sum søguliga viðgerðin í Sýni 2.
Framleiðslugongdin
Fleiri miðnámslærarar í føroyskum hava verið knýttir at verkætlanini hjá Námi. Ann Ellefsen og Kristinbjørg Høgnesen gjørdu tekstasavnið í fyrstu bókini, Kirsten Brix hevur skrivað ymiskar ástøðiligar partar, funnið viðkomandi tekstdømi til ástøðið og tekstir til savnið í aðru bók. Harumframt hava Sigrun Hjalmarsdóttir og Katrin Reinert týtt og tillagað brot úr bókum hjá Norsk Gyldendal. Sólvá Jónsdóttir og Dorit Hansen hava ritstjórnað.
Um keyp og hald
Sýni & Dýpi 1 er 458 síður, og Sýni & Dýpi 2 fevnir um 410 síður. pBøkurnar kosta 448 krónur hvør, íroknað trý ára sBókahald. pBøkurnar verða framleiddar sum fáprent og kunnu bíleggjast á sama stað sum sBøkurnar, nevniliga á føroysku handilssíðuni hjá Systime: https://shop.systime.dk/fo/ .


c: text/html

text:
Nú manglar sandoyggin enn einaferð eitt hóskandi skip. So nólsoyingar ressist og verjið borg – annars kann vera, at Ternan er júst rætta skipið at nøkta tørvin á Sandoynni.
Ternan er so ofta tikin úr siglingini í Nólsoy, uttan svørslag. Enntá máttu nólsoyingar finna seg í, at hava Sildberan sum einasta skip at røkja vanligu siglingina í fleiri vikur í vár. At Sildberin var ov lítil og als ikki hóskandi til tann flutningstørv, sum fólk í Nólsoy, sum dagliga sigla aftur og fram hava, vistu vit sum búgva her. Tað kom meira enn so fyri, at fólk sum skuldi til arbeiðis, máttu standa eftir á keiini og venda aftur til hús – og gjørdist ov sein til arbeiðis.
Flutingur í samband við konfirmatiónir í oynni, var ein skandala og fólk við rørslutarni sluppu ikki í konfirmatión. Eisini var tað fleiri ferðir at ferðafólk stóðu eftir á keiini, bæði í regni og kulda.
Sjálv heitti eg á landsstýrismannin um, at møta upp á Bursatanga og koma við ein túr, fyri at síggja við egnum eygum, at Sidlberin var ov lítið skip at loysa Ternuna av. Men tað gav hann sær ikki stundir til.
Nú rópa sandoyingar aftur varskó, tí siglingin um Skopunarfjørð ikki er nøktandi. Hetta gevur nólsoyingum høvi at ressast og ansa eftir, at tað ikki aftur verður Ternan, sum skal takast frá nólsoyingum. Nólsoyingar eru tolin og rópa ikki so hart, men tað eigur ikki at vera neyðugt.
Nólsoyingar hava ongan borgarstjóra sum reisir seg vegna okkum, tá á stendur. Heldur ikki hava vit eina Ternunevnd, sum kann taka tílíkar spurningar upp við politisku skipanina.
Nólsoyggin hevði eina vón um, at fáa eitt skip, sum skuldi byggjast til nólsoyingar at brúka, men hetta var tann fyrsta beistagerðin, sum landsstýrismaðurin Henrik Old gjørdi, hann strikaði snøgt sagt ætlanina um at byggja eitt skip, til Nólsoyarleiðina.
Nólsoy er ein livandi bygd og her er nógv virksemi, bæði alment og vinnuligt og bjartskygni er millum fólkið. Hús verða sett í stand, uttanumøki vera fríðkaði og felagsøkir verða gjørd og hampaði. Tá optimisma er og fólk eru virkin, stendst eisini tørvur á flutningi.
Handilsvinnan skal hava vøru hvønn dag, fólk skulu hava tilfar til ymiskt byggiarbeiði eins og akfør skulu flytast ímillum. Handverkarar skulu sigla ímillum at loysa arbeiðsuppgávur, men tað er nærum vónleyst at fáa handverkarar at koma um fjørðin, tá siglingin er óreglulig. Og tað sigur seg sjálvt, at tað skulu ikki nógvar broytingar til, so hvørvur optimisman og áhugin fyri at vitja og búseta seg í Nólsoy minkar.
Samanumtikið, so liggur ein nógv størri ábyrgd á herðunum hjá landsstýrsimanninum í samferðslumálum, enn hann sjálvur er greiður um. Mátin sum trupulleikarnir vera loystir skapa ónøgd og óneyðugt klandur millum tær oyggjar, sum hava tørv á flutningi og nøktandi ferðasambandi. Oyggjafólkið eigur at standa saman, og krevja nøktandi loysnir, hvørja ferð, fyri allar farleiðirnar. Tað er ikki ein uppgáva hjá leiðsluni hjá Strandferðsluni, at taka dagar ímillum, hvør rópar harðast ella hvør hevur tey fólkavaldu tættast at sær.

robotstxt: allowed

filter: keep


text:
Skødstrup er ein forstaður norðanfyri Aarhus, har eru raðhús typisk fyri slík kvarter.
Men tað er einki týpiskt við húsunum hjá Bergljót og Lars. Stovan við heimagjørdari dupultsong undir loftinum beint uppi yvir tí stóra vevinum vísir persónligheit og ans fyri hugna og tí ektaða tilfarinum. Sjálvandi hava tey ikki træbaljur og træsúpiskeiðir, men plast og akrýl er ikki teirra yndis.
Á loftinum hava børnini hvør sítt kamar, sum tey hava innrættað hvør á sín hátt. Anna Mira hevur prýtt øll bróst við útklippum úr dagbløðum – sera originalt.
At familjan er hálv føroysk sæst bæði á tí, sum hongur á bróstunum og á lyklabrettinum, sum Lars hevur gjørrt, sum er ein lítil hjallur.
Blíðskapurin var stórur, eg varð partur av familjuni í tríggjar dagar, og Bergljót tók sær stundir at fara í býin við síni gomlu mostur (eg var so heppin, at hon hevði frí 2 dagar). Tey búgva tætt hjá foreldrunum hjá Lars og bæði mostir og pápabeiggi komu inn á gólvið, meðan eg var har. Nei, tey eru ikki typisk, tú sært nakrar gamlar dygdir, sum vit ofta sakna í gerandisdegnum.
Góða Bergljót og góði Lars, hjartans takk fyri blíðskapin!


text:
Lækking av bussprísum umborð á Smyrli
vinna12-04-2017 - 13:03 - Jóanis Nielsen
Fyri at betra um umstøðurnar hjá ferðavinnuni í Suðuroynni, hava Strandfaraskip Landsins í samráði við Henrik Old, landsstýrismann í samferðslumálum gjørt av at lækka prísirnar fyri bussar, ið ferðast við Smyrli.
Frameftir verða hesir prísir teir somu sum á hinum sjóvegis farleiðunum hjá Strandferðsluni, og tað er eftir eina lækking á 30% fyri allar støddir av bussum. Teir størstu bussarnar, omanfyri 15 metrar, fara t.d at at rinda 765 krónur ístaðin fyri 1.100 krónur.
“Fólk í ferðavinnuni hava ofta gjørt vart við, at prísurin fyri bussar við Smyrli er ov høgur, og lækkingin er tí ein byrjan upp á at betra um ferðavinnuvirksemið í oynni”, sigur Henrik Old, landsstýrismaður.
Príslækkingin kemur í gildi 1. mai 2017.


text:
Nýtt
Tímalønt størv á Heilsuskúlanum
http://starvsportal.fo/job/undirvisarar-til/[more]
Søk á Heilsuskúla, freist 1. novembur
Um tú vilt byrja útbúgving fyrst í 2018, er tíð at søkja inn til heilsuhjálpara og heilsurøktara. Heilsurøktaraútbúgvingin byrjar einaferð árliga, í mars mánaða. Heilsuhjálparaútbúgvingin byrjar tvær ferðir árliga, í januar og...[more]
Skift brúkaranavn á Office365
Um tú hevur upplivað, at tú ikki sleppur inn á teldupost í Office365 við tínum vanliga brúkara, so er tað ein orsøk til tað. Tú skalt frá 1. august broyta brúkaranavn/konto fyri at innrita á Office365, OG annars brúkað tad...[more]
Starvsvenjingarvegleiðaraskeið 2017
verður á Heilsuskúla Føroya í viku 40 og 42 Skeiðið er grundskeið fyri vegleiðarar hjá heilsuhjálpara- og heilsurøktaranæmingum. Báðar vikurnar eru kravdar. Møtiskylda er, fyri at prógv skal verða givið. Skeiðið er í...[more]
Heilsuhjálparar tikið prógv í mars 2017
Heilsuhjálparaflokkurin jan16, hava lokið prógv, sí mynd. [more]
Hjálpið okkum at fáa eldri flokksmyndir!
Vit fara at biðja um hjálp til at fáa floksmyndir, sum vit mangla, av flokkum frá seinnu helvt av 2004 fram til og til várið 2006. Ert tú fyrrverandi næmingur á Heilsuskúlanum høvdu vit verið takksom um tit kundu sent...[more]
Heilsurøktarar prógv
26.01.17 tóku 17 heilsurøktarar prógv á Heilsuskúla Føroya. Jónfríð Ovadóttir Borgardal Tvøroyri, Durita Vest Klaksvík, Sólgerð á Reynatrøð Leirvík, Vivian Kjærbo Vágur, Anna Petra Aagaard Winther Tórshavn, Siri...[more]


text:
Í tíggju ár hava føroyingar havt møguleikan at koma til árligu GLS leiðsluráðstevnuna, og hevur Norðurlandahúsið verið fullsett mestsum hvørja ferð.
Endamálið við ráðstevnuni er at geva leiðarum íblástur og amboð til at gerast enn betri leiðarar, har teir eru. Fyrilestrarhaldararnir hava ymiskar viðkomandi vinnuligar og andaligar førleikar, ið á hvør sín hátt kveikja og bjóða einum av.
Føroyska íkastið hesaferð verður Uni Rasmussen. Uni er 49 ár, búsitandi í Norðragøtu og giftur við Emmu. Í sínum ungu døgum arbeiddi hann sum bilmekanikari, og sum 21 ára gamal gjørdist Uni blindur í einum bilóhappi.
Nøkur ár seinni tók hann útbúgving sum vøddamýkjari, og arbeiðir nú sum sjálv støðugur vinnurekandi. Umframt tað hevur Uni seinastu árini verið stjóri á Hotel Runavík, og býráðslimur í Eysturkommunu.
Útlendsku fyrilestrarhaldararnir verða m.a. Bill Hybels, stovnarin av Willow Creek í Chicago, sum aftur í ár fer at geva okkum íblástur og praktisk leiðsluráð. Framleiðslustjórin á Facebook, Sheryl Sandberg, tosar m.a. um at finna lívsmótið aftur og at síggja framá eftir at hava havt mótgongd. Immaculée Ilibagiza fortelur um ræðuligu hendingingarnar í Rwanda í 1994 – hvussu hon yvirlivdi fólkamorðið – og um trúgv, vón og fyrigeving. Fyrilestrarnir verða vístir á stórskíggja, og hava teir føroyskan tekst.
Altjóða leiðsluráðstevnan The Global Leadership Summit verður hildin í Norðurlandahúsinum 19. og 20. januar 2018.
Nærri kunning er at finna á www.gls.fo.
100 ára hátíðarhald hjá samkomuni í Betesda – september og oktober 2017. Les meira her og skráin sæst her


text:
Orð og lag: Daryl Williams og Sheri LaFontaine
Týtt: Árni Jacobsen
Áðrenn eg enn dró mín allar fyrsta andadrátt,
tú mær virkaði eitt stað at hvíla meg og vinna mátt.
Ei tørv mín tá eg kendi,
øllum tú tó vendi
í dagsins strevi, lívið ber.
Tín favnur tá var,
sum mær hvíluna bar,
ja, áðrenn eg enn vitsti tað.
Hvørt eitt lítið ynski, hvør mín tørvur var,
hvør ein vón, mín Harri, ert tú vorðin mær.
Hvønn ein lívsins dag,
neyvt tú vitsti tað,
hvør mín tørvur var.
Áðrenn eg enn kendi hvíld og undurfullan frið,
tú framdi eina frelsuætlan – vann mær grið.
Harri, tú alt kendi,
nátt til dag tú vendi
og mettaði ta svongu sál.
Eg vendi mær til tín,
Harri, vinur mín,
enn einaferð eg sanni, at …
Mær tørvar teg,
mær tørvar teg!
Hvønn ein lívsins dag,
neyvt tú vitsti tað,
hvør mín tørvur var.
Hvør tørvur var!


text:
- Eg kom við einum motorbáti úr Gøtu í 1945, sum fimtan ára gamal. Tá var tað eg fór á ólavsøku fyri fystu ferð. Tað var ein spennandi túrur, og fólkini umborð vóru spent og fortaldu nógv allan túrin. Nærum allan túrin fortaldu tey mær, at nú vóru vit komin hálva leið til Havnar, fortelur Suni Jacobsen, sum síðani 1945 hevur verið við til hvørja ólavsøku.
- Tá vit løgdu at á kongabrúnni, minnist eg, at vit sóu amtmannin koma gangandi við húgvuni hjá sær. Hann var farin sær ein kaitúr. Tá eru tey nokk komin úr kirkjuni, so tað hevur verið ólavsøkudag. Síðani havi eg verið á hvørjari ólavsøku, og man hevur glett seg hvørja ferð sum eitt barn.
Suni Jacobsen hevur verið við til nógv ymisk á ólavsøkuni. Í ítrótti var hann við Bragdinum, og eina árið kappaðist hann í móti íslendingum. Hann var við landskórinum hjá Hans Jákup Højgaard og sang uttanfyri Tinghúsið, tað sigst at har vóru so nógv við, at sangurin hoyrdist heilt út til sjúkrahúsið. So var hann eisini við í ólavsøkulistaframsýningini hjá listasavninum, har hann hevur víst nógvar av sínum málningum.
- Man fór til tað sum var. Tá var ikki so nógv sum nú. Kappróðurin fór man at hyggja at og kappríðingini á velbastaðvegnum. So dámdi mær eisini at spáka mær ein túr og fara inn og hyggja eftir teimum framsýningunum sum eg náddi. Tað var ikki so nógv og stórt, sum tað er nú, men tá helt man, at har vóru nógv fólk.
Í alt hevur Suni verið á ólavsøku í 71 ár.
- Ólavsøkan er tað sama hvørt ár, men alíkavæl ikki. Eg sigldi ongantíð úti, so tí lagaði tað seg so, at eg ongantíð havi mist nakra ólavsøku. Tað er sjálvandi ikki tað sama sum tað var, men man gleðir seg. Nú fari eg nakrar lættari túrar og so slappi eg av, man fær jú næstan líka nógv við í sjónvarpinum, so eg fái tað mesta við.


text:
Orð: Daniel March
Lag 1: Jens Guttesen
Lag 2: Sidney M. Grannis
Lag 3: John Zundel
Lag 4: Viggo Sanne
Týtt: Victor Danielsen
Upprunaheiti: Here am I; send me
1. Hoyrið Harran hart at rópa:
Hvør vil virka nú í dag?
Stórir akrar, lítil manning –
hvør vil skunda sær avstað?
Meistarin á teg nú kallar,
ríka løn hann býður tær;
hvør vil kvikur aftur svara:
Eg skal fara, lova mær?
2. Kanst tú ei um havið fara
út í fremmand, heiðin lond,
heidningar og heiðið myrkur
eru nærri fyri hond.
Eigur tú ei nógv at ofra,
lat hitt lítla, sum tú kanst!
Slíka løn, sum Jesus gevur,
aðrar staðir ei tú vanst.
3. Hevur tú ei einglatungu,
talar tú sum Paulus ei,
tó tú kanst, um bert tú roynir,
vísa onkrum lívsins leið;
kanst tú ei við dómsins toru
skaka bygdir, oyggjar, lond,
onkun falnan kanst tú reisa,
rætta honum kærleikshond.
4. Kanst tú ei sum vaktarmaður
hátt á Zions múri stá,
stórum, smáum, høgum, lágum
lívsins leiðir vísa á,
tú við bønum og við gávum
Harrans arbeið virka kann,
eins og Áron Móses hondum
heldur uppi – ger sum hann!
5. Fekk ein annar høvuðssessin,
unn tú honum hann við frið!
Fingu aðrir størri gávur,
set teg ei við teirra lið!
Um við skelvan hond tín leiddi
eina sál á beinan veg,
skalt tú løn í Himli fáa,
Harrin skal ei gloyma teg.
6. Lat ei hoyrast slíka talu:
Einki virki fyri meg,
meðan mannasálir doyggja,
og tín Harri kallar teg!
Lýð hans orð og far hans vegir,
ger tað verk, hann gevur tær,
svara skjótt, tá Harrin kallar:
Eg skal fara, lova mær!


text:
Eftir at nakað av óvissu um fiskivinnunýskipanina hevur verið í morgun tykist nú greitt, at samgongan hevur 17 atkvøður aftan fyri uppskotið.
Tað hevur verið nakað av óvissu kring uppskotið um sjófeingi hjá samgonguni í morgun, nú triðja viðgerð av uppskotinum skjótt byrjar. Kristin Michelsen var sambært in.fo um at taka undir við einum broytingaruppskoti hjá andstøðuni, ið leggur fleiri broytingaruppskot fram. Men nú sigur sami miðil, at Kristin er vorðin samdur við samgonguna, samstundis sum tey í Framsókn eisini eru nøgd við tey broytingaruppskot, sum samgongan hevur.
Dagurin í dag kann sostatt gerast søguligur, tí fiskivinnunýskipanin er helst ein hin týdningarmesti og mest umfatandi reformurin í nýggjari tíð. Málið hevur eisini verið aðalmálið hjá samgonguni, sum fær eitt tiltrongt andarúm, um nýskipanin verður samtykt. Í Javnaðarflokkinum hevur ymiskt ónøgd verðið við skipanina, og flokkurin hevur ikki havt sama stev sum samgongan. Men eftir tógvið stríð tykist øll samgongan nú samd.


text:
Jan Müller
31.10.2017 - 17:33
Tey, sum halda, at grøna orkukollveltingin er beint hinumegin hornið, mistaka seg. Tí eingi tekin eru beint nú til eitt grønt skifti. Tað heldur Torbjørn Kjus, sum er oljuanalytikari hjá DNB Markets í Norra. Hetta segði hann á eini ráðstevnu í Oslo herfyri, Oslo Rig Summit. Eftir afturgongd er eftirspurningurin á europeisku marknaðunum nú vendur aftur. ”Vit síggja, at eftirspurningurin veksur við fleiri hundrað túsund tunnum í hesum árinum. Tað eru tí eingi tekin her og nú til nakra grøna kollvelting, sum fleiri annars hava spátt um.”
I 2016 var eftirspurningurin omanfyri 200.000 tunnur hægri um dagin enn í 2015. Hesa gongdina hava vit nú sæð í fleiri ár. Og 2017 verður einki undantak í so máta – við einum vøkstri uppá 250.000 tunnur higartil um dagin.
Hóast metingarnar frá elbilaframleiðarum eru sera jaligar og vilja vera við, at vaksandi talið av elbilum innan fá ár fer at fáa oljuprísin at lækka munandi, onkur heldur niður á 40 dollarar og onnur halda heilt niður á 10 dollarar fyri tunnuna, so heldur Kjus, at hetta verður ikki so. Í dag eru tvær milliónir elbilar á vegunum, og tær hava syrgt fyri, at oljueftirspurningurin er minkaður við umleið 50.000 tunnum um dagin. Men skal tað muna nakað, so má talið av elbilum vaksa til 50 mill. fyri at kunna minka um eftirspurningin á olju við eini millión tunnum um dagin, sigur Kjus.
Hann roknar annars við einum oljuprísi uppá 60 dollarar og heldur ikki, at prísurin fer at lækka í næstu framtíð. Eftirspurningurin eftir olju fer í fyrsta lagi at koma í hæddina í 2030-35 men hvat viðvíkur vøkstrinum í elbilaframleiðsluni, so fer tað at henda fimm ár fyrr. Kortini eru stórar broytingar ávegis innan skipaferðsluna. Ì 2020 sleppa skip ikki longur at brúka tungolju við høgum svávulinnihaldi. Tað fer at gera ein stóran mun. Eftirspurningurin eftir marinari gassolju fer samtíðis at vaksa munandi, í 2019 til 2020 millum 2 til 2,4 millonir tunnur um dagin. Tað fer so aftur at minka um eftirspurningin eftir olju við høgum svávulinnihaldi.
Eisini ein annar oljuanalytikari, Jarand Rystad frá Rystad Energy kom við metingum um framtíðina á umrøddu ráðstevnu. ”Oljemarkedet er i kjempeform og vokser veldig raskt, ” var ein av hansara viðmerkingum.
Keldur E24 og Sysla


text:
Orð: Kingo
Týtt: Jóannes Patursson
1. Vár hvítusunnuhátíð nær
nú komin er; tí biðjum vær
teg, Andin Halgi: Hjá oss bú,
og himna gávur gevi tú.
2. O, vísdómsandi, vitni ber,
at vernd og lív mítt Jesus er,
og at eg fyri hjálp, hann vann,
um ævir hjálpin verða kann.
3. Kom, sannleiks andi, leið tú meg
mítt æviskeið á sannleiks veg,
so aldri eg av trúargrund
meg flyti fetið nakra stund.
4. Um eg í syndum sovni dátt,
av svøvni tá tú vek meg brátt;
tín náðarhond hon nemi meg,
so eg at himni finni veg.
5. Eg uttan teg ei kenna kann
mín Guð og kæra frelsarmann,
lat náðarljós títt, Harri, tí
seg treingja djúpt mítt hjarta í.
6. Í krossi, ekka, trongd og neyð,
í vanda, freisting, stríð og deyð
tú givin ert til gleði mær,
tín náði, hon mítt festi er.
7. Tó her við kross’ á herðum eg
má ferðast á illgongdum veg,
so fyri leiðarljósið títt
eg vinni fram til heimland mítt.
8. O, Halgi Andi, veit mær styrk,
tá leið mín gerst mær tung og myrk,
meg vermi náðarvarmi tín,
tú geri blíðan deyða mín.


text:
Edlafiskur (edlafiskaættin)
Bathysaurus ferox Günther, 1878
Stødd: Edlafiskur verður upp í 67 cm langur, vanliga er hann um 55 cm.
Dýpi: Hann er botnfiskur á dýpum úr 600 m niður á 3500 m ella enn djúpari.
Litur: Hann er gráligur, grásvartur.
Teinar: R 17-18; G 11-13; U 15; B 8.
Lýsing: Edlafiskur er mjávaksin fiskur, høvdið er flatt, og gronin minnir um krokodillunev. Eyguni eru smá og sita út móti hvørji lið á skøltinum. Fremri rundingur á eyganum situr yvir miðjuni á kjaftinum. Hann er roðslusettur líka úr klingruni fram móti eygunum. Hann hevur næstan beina striku frá kápuklovinum aftur í klingruna. Uggafjaðrarnar eru langar, og mittasti teinur er sjónliga longstur. Ryggfjøðurfestið er langt, um tvær ferðir gotfjøðurfestið. Ryggfjøðurin er umleið líka høg sum bulurin og byrjar beint yvir búkfjaðrunum. Hann hevur eina gotfjøður. Miðalstóran, eitt sindur sýldan stert. Stóran kjaft við nógvum hvøssum tonnum.
Eyðkenni: ’Krokodillunevið’, nógvu og hvøssu tenninar og langi teinurin mitt í uggafjaðrunum.
Týdningur: Edlafiskur hevur ikki vinnuligan týdning.
da: Dybhavsøglefisk, en: Deepsea lizardfish, ís: Vargakjaftur
Útbreiðsla: Hann er undir Íslandi og úr Davisfirði til Suðurafrika og Brasil. Í Indiahavinum og Kyrrahavinum. Hann er fingin vestur av Føroyabanka á umleið 700 metra dýpi, út av Lúsabanka á 1800 m dýpi, út av Bankarygginum á 730 metra dýpi, og á Íslandsrygginum á 500-700 m dýpi.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Langkjaftafiskar Aulopiformes
Hesin hópurin hevur 15 ættir, 44 slektir og umleið 236 sløg.
Av teimum eru undir Føroyum 4 ættir við 6 slektum og 6 sløgum:
Ymiskir í stødd, frá heilt smáum upp til heilt langar fiskar.
Mjáir og smidligir fiskar við longum høvdi og kjafti, summi sløg við stórum hvøssum tonnum og høgum, longum fjaðrum. Skapið á táknabogunum er serligt, minnir um rimaverk. Nøkur sløg í hesum hópinum liva við botnin, onnur uppi í sjónum.


text:
Ein felags leiðslu fyri tey trý sjúkrahúsini, sum skulu býta sítt arbeiði meira skynsamt.
Tað sigur arbeiðsbólkurin, sum í morgun hevur handað landsstýriskvinnuni við heilsumálum eina manningarætlan fyri sjúkrahúsverkið.
Trýstið uttaneftir við alt størri spesialisering og stórari tøkniligari og medisinskari menning krevur, at sjúkrahúsini í Føroyum í nógv størri mun virka sum ein samanhangandi virkislig eind, sum samstarvar í øllum lutum fyri at veita føroyska sjúklinginum bestu tænastuna. Til tess er neyðugt við broytingum í bygnaði og leiðslu, staðfestir arbeiðsbólkurin í sínari niðurstøðu.
Arbeiðsbólkurin mælir tí til at skipað verður ein felags leiðsla fyri øll trý sjúkrahúsini.
- Ein av aðaluppgávunum hjá tvørgangandi leiðsluni verður at fremja eitt greitt uppgávubýti millum tey trý sjúkrahúsini í einum samstarvandi sjúkrahúsverki, har sjúkrahúsini hvør sær hava týðandi samskipaðar leiklutir, sigur álitið.
Akuttar viðgerðir og torgeiddar viðgerðir skulu frameftir gerast á Landssjúkrahúsinum burturav, meðan eftirviðgerð kann fara fram á smærru sjúkrahúsunum. Klaksvíkar sjúkrahúsi og Suðuroyar sjúkrahúsi kunnu í framtíðini gera alt fleiri planlagdar dagsskurðviðgerðir, sonevnd samadagskirurgi.


text:
Vinnunenvdin í løgtinginum kom í gjárkvøldi við álitinum um fiskivinnunýskipanina. Bjørt Samuelsen, tingkvinna fyri Tjóðveldi, sigur við KvF at nógvar stórar broytingar og neyðsemjur eru gjørdar í álitinum, fyri at samgongan kann telja uppí 17, at atkvøða fyri fiskvinnunýskipanini.
Bjarni Hammer, tingmaður fyri javnaðarflokkin og limur í vinnunevndini, hevur higartil ikki kunnað tikið undir við fiskivinnunýskipanini. Men nú nýggja álitið er lagt fram, er øðrvísi. Hann sigur við R7, at tað sum nú liggur á borðinum, er nakað øll kunnu taka undir við.
Størsta broytingin í álitinum um fiskivinnunýskipanina er, at uppboðssøluparturin er minkaður niður í 15% av sild og makreli og økiskvoturnar eru hækkaðar frá 7% upp í 8,5%.
Og tað eru hesar broytingarnar, ið ger, at Framsókn ikki kann taka undir við orðunum hjá Bjarna Hammer. Tey ivast í, um tey kunnu taka undir við broytingunum. Hanna Jensen segði við KvF í gjár, at summar av broytingunum í álitinum fara yvirum tey mørkini sum Framsókn hevði sett, og tí mugu tey nú umhugsa, hvussu tey handfara tað.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Í morgin kemur nýtt uppsjóvarskip í flotan fyri Næraberg. Talan er um skipið Research, sum er keypt úr Hetlandi. Skipið fær navnið Borgarin.
Skipið er bygt í 2003, men hevur samanlagt bert verið í rakstri í trý ár, tí fiskiskapurin hjá hetlendingum hevur verið skipaður soleiðis, at skipið bert hevur verið til fiskiskap tveir til tríggjar mánaðir um árið, upplýsir P/F Næraberg.
Research tekur umleið 2.700 tons av svartkjafti, er 14,5 m breiður og 78,5 langur. Maskinan er 10.500 hestakreftir.
- Síðani P/F Næraberg varð stovnað, hevur felagið at kalla alla tíðina roynt at virka fiskin umborð; tað vil siga heilfryst fiskin ella gjørt surimi umborð, men við nýggja skipinum verður miðjað eftir at flyta hesi arbeiðspláss upp á land, tí mett verður, at hetta er meira lønsamt við núverandi kvotuútlitum og fiskiskapi, sigur reiðaríið.
Borgarin verður á Klaksvík fyrrapartin týsdagin 14. februar.


text:
Á middegi í dag fær Stórabretland sín fyrsta kvinnuliga forsætismálaráðharra í fimtan ár. Ráharraskifti verður á Buckingham Palace eftir at David Cameron hevur havt sín síðsta vikuliga spyrjitíma, Prime Minister's Questions, á middegi í House of Commons. Síðan fer Cameron til drotningina at biða hana loysa seg úr starvi.
Eftir tað verður Theresa May kallaði á borgina, har hon verður biðin um at skipa eina nýggja stjórn. Síðani flytir hon inn í nummar 10 Downing Street, sum forsætismálaráðharri. Hon fer at hava ein strævnan dag fyri sær við at velja ráðharrar og seta stjórnina saman eftir stóra Brexit ruðulleikan.
Theresa May, sum hevur siti sum innlendismálaráharri í seks ár, er næsti kvinnuligi forsætismálaráharrin í Stóra Bretlandi eftir Margret Thatcher.


text:
Tú kann siga tað nokk so fýrakantað. Tað snýr seg um at brúka seks minuttir, áðrenn støða verður tikin til, um gørnini skulu setast.
Vit tosa fyrst og fremst um garnaveiðu eftir svartkalva, og tá kann tað væl og virðiliga loysa seg at brúka nakrar minuttir upp á at kanna, hvussu heitur sjógvurin er, har ætlanin er at seta.
Petur Steingrund á Havstovuni hevur við síni gransking funnið fram til, at svartkalvi bert er í sjógvi, hvørs hiti liggur innanfyri eitt smalt temperaturintervall. Fert tú útum sjógv, sum er millum 3 og 5 stig, so er eingin svartkalvi.
42 kilometrar av útgerð
Tá Jákup Lamhauge frætti um hesar serligu liviumstøður hjá svartkalva, kom hugskotið til ein sjóvarhitamátara, sum skal kunnu arbeiða skjótt og effektivt.
- Endamálið við verkætlanini er at fáa til vega eitt tól, ið kann máta sjóvarhitan neyvt – við botnin og upp ígjøgnum sjógvin – so tey øki, har svartkalvin er, kunnu finnast, og fiskiskapurin eftir hesum fiskaslagi hervið effektiviserast, sigur Jákup Lamhauge.
Verða gørnini sett í einum øki, har lítið ella einki er av svartkalva, tekur tað langa tíð at draga inn og seta aðrastaðni. Eitt svartkalvaskip setur vanliga 14 trossar á 100 gørn, tað vil siga 1.400 gørn. Hvørt garnið er 30 metrar, so gørnini strekkja seg yvir 42 kilometrar.
- Tað er greitt, at eitt tól, ið uttan nógvan háva kann máta botntemperaturin við rættiliga stuttum tíðarmillumbilum – tað vil siga nøkrum fáum minuttum – má kunna hava ein sera stóran týdning fyri svartkalvafiskiskapin undir Føroyum, og ivaleyst eisini aðrastaðni, har svartkalvi verður fiskaður. Men eitt slíkt tól finst ikki, sigur Jákup Lamhauge, sum í løtuni arbeiðir við at fáa framleitt og roynt eitt slíkt tól.


text:
Børn í India
Í samstarvi við Maranatha Social Organisation stuðlar Føroyska barnahjálpin nú børnum í India. Fólkið har livir í stórum fátækradømi og 95 prosent av fólkinum liva undir fátækramarkinum.
Fyri fyrst stuðla vit einum skúlaflokki í Guntur økinum, sum er í statinum Andhra Pradesh, sum liggur við landsynnigs strondina í India. Foreldur teirra eru ógvuliga fátøk og eru sokallað Rag pickers og liva av at samla avfall á ruskplássum.
Við bara fáum krónum um mánaðin kanst tú vera við til at hjálpa hesum børnum burtur úr neyð og vesaladómi, so tey kunnu fáa mat hvønn dag og læra at lesa og skriva.
Til ber at stuðla við fastari flyting á kr. 50,00, kr. 100,00 ella kr. 200,00 um mánaðin.
Tað ber sjálvsagt eisini til at stuðla við at lata eina peningagávu eina ferð.
Flyt peningin á kontu í Norðoya Sparikassa 9865-103.480.9 og merk flytinginga India.


text:
Føroya Pedagogfelag er kroyst út í verkfall
Lat tað vera sagt beinanvegin: Føroya Pedagogfelag hevur einki ynski um at vera í verkfallið, ei heldur at gera lívið torført hjá teimum, ið limir okkara dagliga taka sær av.
Føroya Pedagogfelag er kroyst út í hetta stríðið av politiska myndugleikunum.
Javnaðarflokkurin, Tjóðveldi og Framsókn, sum nú mannað verandi samgongu, eru atvoldin til støðuna vit eru í.
Undan valinum í 2015 vóru nógv politisk lyfti givin - fleiri av teimum til limirnir í Føroya Pedagogfelag.
”Rættvísi” var slagorð hjá Javnaðarflokkinum, og úr tí sprettist eitt ynski um rættvísari lønir til okkara starvsbólk, og aðrar starvsbólkar, líkir okkara.
Stevnusskráin hjá Tjóðveldi við heitinum: “Hetta loysa vit saman” skuldi “endurreisa álitið á politisku skipanina”, har tað aftur skuldi kunna lítast á orð og lyfti hjá politikarum.
Framsókn hevði lyftir um at styrkja kjarnuvælferðartænastur. Sagt var beinleiðis: “Lønin má vera hin sama fyri tænastur, ið byggja á næstan somu læruúrtøku og útbúgving”.
Vit spola fram til 1. desembur 2017
Samráðingarfundur er við Fíggjarmálaráðið og Kommunala Arbeiðsgevarafelagið. Fundurin er næsti fundur síðani Fíggjarmálaráðið skrivaði undir semju við Felagið Føroyskir Sjúkrarøktarfrøðingar.
Ein semja, har landsstýriskvinnan í Fíggjarmálum beinleiðis segði, at ”semjan slóðar veg fyri komandi samráðingar við onnur feløg”.
Fundurin byrjaði um 11-tíðina, og ímeðan bíðað varð eftir, at landsstýriskvinnan skuldi møta á fundi, var uppskotið til avtalu um undantøk á fundarborðinum.
Tá sigur umboð frá Lønardeildini, at: “vit hava eitt ynski um, at fakfelagið skal bløða út, og tí ynskja vit, at so nógvir limir sum gjørligt hjá felagnum skulu í verkfall”.
Hetta verður endurtikið, tá landsstýriskvinnan er møtt.
Avtalað varð, at vit skuldu taka málið um undantøk upp seinnapart, tá Almannaverkið hevði sent sítt útgreinað uppskot inn um undantøk.
Pedagogfelagið legði síðani eitt sáttmalauppskot fram, áðrenn farið varð til døgurða.
Eftir døgurðasteðgin væntaðu umboðini frá Pedagogfelagnum so, at sáttmálauppskotið skuldi viðgerast nærri.
Men tá fundurin skuldi byrja aftur, fekk Pedagogfelagið stutt boð frá Jan Mortensen, stjóra á Lønardeildini, at tey longu høvdu boðsent semingsstovnin. Her skuldu ongar samráðingar verða, og ei heldur nøkur viðgerð av undantøkum.
Siðvenja er, at báðir partar taka støðu til um semingsstovnurin skal innkallast. Men tað legði Lønardeildin onki í, og hevði við sínum óvanliga stigi longu avgjørt, at samráðingarnar skuldu strekkjast út.
9. desember 2017 staðfestur semingsmaðurin, at vit ikki kunnu røkka einari semju.
Verkfallið
Kommunala Arbeiðsgevarafelagið, við forkvinnu Anniku Olsen á odda, hevði gjørt greitt, at hon helt lítið um flestu leiðararnar á dagstovnunum hjá sær, tí teir ”høvdu ov nógv reyð tøl”.
Hetta, hóast Annika Olsen veit, at tað ikki ber til hjá flestu dagstovnaleiðarum í Tórshavnar kommunu bæði at halda Dagstovnalógina, og játtaðu fíggjarætlanir frá kommununi, tí at excell-ørkini hjá kommununi ikki passa til viðurskiftini hjá dagstovnunum.
Nevndin í Føroya Pedagogfelag valdi tí, at lýsa verkfall fyri leiðararnar, fyri at vísa á teirra týdning á arbeiðsøkinum.
Skjótt gjørdist greitt, at kommunurnar ikki ”mettu tað verða ráðiligt”, at hava stovnarnar opnar uttan leiðslur, og verkbann varð lýst.
Hetta var møguliga tilætlað, tí kommunurnar vita hvussu lítið virksemi er um jólini - og sóu sær møguleikan at ”bløða” verkfallskassan hjá Pedagogfelagnum. Annika Olsen segði eisini ein partur av orsøkini fyri at lýsa verkbann verða, at trýsta Pedagogfelagið skuldi trýstast.
Pedagogfelagið sá tá sum sítt næsta nátúrliga stig, at lýsa verkfall fyri limir sínar í Almannaverkinum.
Endamálið var, at varpa ljós á álvaran av órættvísu viðferðini á námsfrøðiliga starvsøkinum, serliga í samband við tey mongu brotnu politisku lyftini.
Ístaðin fyri at taka støðuna í álvara, og royna finna semju, so nýtir Fíggjarmálaráðið ístaðin tíðina til at draga Pedagogfelagið í Fasta Gerðarrættin um kravdu undantøkini, sum tey annars sjálvi ikki vildi viðgera til samráðingarnar - í eini roynd at forða lógliga verkfallinum.
Givin lyfti og avleiðingar av at ikki halda tey.
Vit síggja longu avleiðingarnar av niðurraðfestingini av námsfrøðiliga økinum í Føroyum.
Fallandi talið av umsøkjarum til námsfrøðisútbúgvingina á Fróðskaparsetrinum er eitt dømi um tað, og við lágum arbeiðsloysi er eisini trupult hjá stovnunum at finna skikkað starvsfólk.
Fyri at kunna vera settur eftir hjálparfólkasáttmálanum, er treytin til dømis tann, at tú er 18 ár ella meira. Sjálvt hesum megna stovnar ikki at eftirlíka. Vit síggja børn, heilt niður í 16 ár, verða sett í starv.
Skulu tey ómyndugu nú starvast við myndugleika á námsfrøðiliga økinum?
Krøvini hjá Pedagogfelagnum eru ikki órímiliga høg. Krøvini eru ikki ómøgulig at ganga á møti - lønarlagið skal líkist hinum fakbólkunum, ið “byggja á næstan somu læruúrtøku og útbúgving.” – sum Framsókn orðaði seg.
Talan er ikki um ovurhonds stórar upphæddir – sum til dømis tær Annika Olsen støðugt hóttir við í miðlunum.
2017 slær øll met, tá talan er um inntøkur í kassan hjá Fíggjarmálaráðnum, og í kommunukassarnar, við Anniku Olsen á odda.
Og kortini kunnu politisku lyftini ikki haldast.
Kristina Háfoss og Annika Olsen hava báðar blakað síni politisku lyfti fyri borð.
Føroya Pedagogfelag kann snøgt sagt ikki góðtaka tað.
Tíðin er búgvin at standa við givin lyfti.
Føroya Pedagogfelag
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Størsta bóking hjá SF nakrantíð
Bókingin av Roxette er tann størsta og mest krevjandi hjá Summar Festivalinum nakrantíð
Summar Festivalurin hevur síðani 2004 havt nógvar spennandi gestir á vitjan, og teirra millum hava eisini verið stór altjóða nøvn við krevjandi krøvum um ferðing, uppihald, tøkni og annað. Burtur úr rúgvuni kunnu nevnast Westlife, Scorpions, Ronan Keating og Twisted Sister.
Men bókingin av Roxette setur enn størri krøv til landsins størsta tónleikatiltak.
- Hetta er størsta og mest krevjandi bókingini av einum bólki, sum vit nakrantíð hava gjørt. Krøvini eru stór til tøkni og alt annað, men afturfyri kunnu vit eisini bjóða størstu poppkonsert í Føroyum nakrantíð. Hetta verður nakað, sum fólk ongantíð áður hava upplivað í okkara landi, og sum verður eitt minni fyri lívið, sigur Erik Biskopstø, sum er ein av fyrireikarunum av Summar Festivalinum.
Roxette eru farin undir heimsturné í ár, og næsta ár spæla tey serliga í Europa. Tey ætla ikki at slaka við sínari framførslu í Føroyum og ætla at geva føroyingum sama show, sum tey hava á pallum í Paris, London, Berlin, Prag, Madrid og øllum hinum stórbýunum, tey vitja næsta ár.
Lagt er tí upp til størstu poppkonsert í Føroyum nakrantíð, tá ið Roxette spælir á Summar Festivalinum, ið verður hildin í døgunum frá 6. til 8 august 2015.


text:
Oljuvinnufelagið fegnast um, at Uttanríkisráðið hevur skipað fyri einum føroyskum landabási á Offshore Europe 2011 oljumessuni í Aberdeen.
Landabásar vísa ikki bara Føroyar sum oljuvinnuland, men eisini sum eitt land, ið er vert at leggja merki til í heila tikið. Tað er tí av týdningi, ikki bara fyri Oljuvinnufelagið, men eisini fyri almennu Føroyar, at ein føroyskur landabásur er fastur partur av oljumessunum um okkara leiðir.
At fara útum landoddarnar og marknaðarføra seg er sera tungt hjá føroyskum fyritøkum, sum í heimshøpi eru smáar. Í felag lyfta vit kortini munandi betur, og tiltøkini við landabásum hava stóran týdning fyri at marknaðarføra føroyska vinnu, ið annars má dúva uppá ein lítlan heimamarknað.
Skipanin, ið bygdi á, at Menningarstovan/Samvit tók uppá seg samskipan, Vinnuframagrunnurin stuðlaði við gólvøkinum, og luttakararnir í felag rindaðu fyri at byggja básin og luttøkuna annars, virkaði stak væl.
Tað gleðir okkum tí, at Uttanríkisráðið hevur tikið upp týdningarmikla leiklutin, sum fyrst Menningarstovan og síðani Samvit stóð fyri. Hesin parturin av messuluttøkunum má ikki detta burtur, skrivar Oljuvinnufelagið í brævi til landsstýrismannin í Uttanríkismálum Jacob Vestergaard.
Oljuvinnufelagið mælir tí til, at vinnan og tað almenna í felag fara undir at viðgera spurningin um at endurskipa eitt útflutningsráð ongantíð ov skjótt
Meðan hetta arbeiði verður gjørt, vóna vit, at Uttanríkisráðið og Vinnumálaráðið framhaldandi stuðla føroyskari luttøku á landabásum, sum kunnu fremja sølu og útflutning av føroyskum vørum og tænastum.


text:
Lærusáttmálaskjalið er at fáa frá Yrkisdeplinum; virkið kann fáa tað sent ella koma eftir tí, skjalið kann eisini takast niður av heimasíðu Yrkisdepilsins www.yrkisdepilin.fo undir oyðibløð.
Síðani verður lærusáttmálin útfyltur og undirskrivaður av sáttmálapørtunum. Lærusáttmálin skal undirskrivast áðrenn læran byrjar, t.v.s. at sáttmálin kann í fyrsta lagi taka við, sama dag hann er undirskrivaður.
Umsitingargjaldið á 3000 kr. skal rindast áðrenn Yrkisdepilin sendir lærusáttmálan aftur til partarnar.
Yrkisdepilin eftirkannar um sáttmálin er rætt útfyltur og um læruplássið lýkur treytirnar, t.d. um talið av yrkislærdum og talið av lærlingum samsvara, (vanliga skal ein yrkislærdur verða fyri hvønn lærling). Eisini skal framganga hvussu lønin er avtalað millum sáttmálapartarnar, og hvussu nógvar tímar vanliga arbeiðstíðin er um vikuna.
Um lærlingurin hevur lokið prógv aftaná fólkaskúlan, skulu avrit av hesum leggjast við lærusáttmálanum, og um partur av læruni fer fram í øðrum virki (útisetavirki), skal viðmerkjast hvat virki talan er um, v-tal og tíðarskeið.
Báðir sáttmálapartar skulu skriva undir lærusáttmálan, og um lærlingurin er undir foreldramyndugleika, skal verji lærlingsins eisini skriva undir. Um alt er í lagi, letur Yrkisdepilin Mentamálastýrinum lærusáttmálan til góðkenningar. Tá góðkenningin er farin fram, verður sáttmálin skrásettur og sáttmálapartarnir fáa hvør sítt avrit av góðkenda lærusáttmálanum


text:
Ongantíð fyrr hava so nógv vitjað jn.fo
mentan27-12-2016 - 21:37 - Jóanis Albert Nielsen
Vit høvdu 25.708 brúkarar á heimasíðuni, og teir vitjaðu 70.703 ferðir, og blivu tað til 171.127 síðuvísingar á jn.fo í seinastu viku.
-Seinast vit settu eitt nýtt met, var í summar tá ið vit náddu 128.779 síðuvísingum, og eru vit sera glaðir fyri, at fleiri og fleiri brúka okkum, tað ger tað hugaligari at arbeiða við jn.fo, sigur Jóanis Nielsen..
Tað eru vit báðir feðgarnir Jóanis – og Jóanis Albert Nielsen ið standa aftanfyri heimasíðuna.
Hesa seinastu vikuna, hava sera nógv fólk fylgt við veðrinum, og teimum mongu jólaheilsunum ið hava verið úti á jn.fo, somuleiðis nýggja flogfarinum hjá Atlantic Airways.
Fimm tær mest lisnu søgurnar í síðstu viku vóru hesar.
2. Myndir frá fyrsta túrinum við nýggja Airbussinum
3. Filmsbrot av nógva briminum í Mykinesi
4. Flogskiparin Sámal, fleyg saman við Kára
5. Tað verður ódn jólaaftan, jóladag og 2. jóladag


text:
Nýggjur maritimur íleggingargrunnur keypir fyrstu skipini
Navigare Capital Partners, eitt danskt íleggingarfelag, sum tveir pensjónskassar og limir í Mærsk-familjuni hava skotið umleið 2 mia. krónur í, hava framt fyrsta keypið, skrivar ShippingWatch.
- Fyrsta íløga okkara hevur verið í tvey fimm ára gomul MR-tangaskip, sum vit hava keypt frá italska reiðarínum LGR fyri 48 mió. dollarar, og tey eru vit glað fyri, at vit hava keypt, sigur Henrik Ramskov, stjóri í Navigare Capital Parters, við miðilin.
Hann sigur, at ætlanin hjá grunninum er at keypa skip til ymsar uppgávur, so hvar og nær næsta keypið verður, er treytað av møguleikunum á marknaðinum.
300 mió. dollarar í stovnsfæi
Tíðindini um stovnanina av Navigare Capital Partners komu miðskeiðis í mars í ár. Pensjónskassarnir Pension Danmark og Danica umframt limir í Mærsk-familjuni hava skotið 300 mió. dollarar í íleggingargrunnin Maritime Investment Fund, sum Navigare Capital Partners umsitur.
- Vit ætla at hava fokus á sjálvt aktivið, og lata onnur um raksturin. Ein upplagdur møguleiki er at gera íløgur í serskip á áhugaverdum økjum og lata t.d. onnur reiðarí reka tey. Kontrahering av nýbygningum kann eisini koma upp á tal. Men vit fara altíð at fokusera upp á møguleikarnar, sum til eina og hvørja tíð taka seg upp á øllum økjum í altjóða shipping, so íløgur okkara verða natúrliga gjørdar á ymsum økjum og saman við ymiskum partnarum, greiddi Henrik Ramskov Søfart frá í mars.
Kelda: soefart.dk


text:
A. Upptøkur hjá fjølmiðlum
Viðv. umbønum frá fjølmiðlum
Meginreglan er, at Landssjúkrahúsið hevur ein fyrikomandi hugburð mótvegis fjølmiðlum og ynskir at verða við til at stuðla undir fólkaupplýsing v.m.
Upptøkur á deildum vm.
Viðvíkjandi upptøkum á serligum økjum, sum t.d. á deildum, ella á ambulatorium o.s.fr., er tað avvarðandi depilsleiðsla, sum hevur avgerandi orðið um hvørt upptøkur kunnu vera og hvørjar treytirnar eru.
Hetta merkir, at allar umbønir um miðlaupptøkur skulu vísast til viðkomandi depilsleiðslu, ið skal taka støðu til umbønina. Er viðkomandi depilsleiðsla í iva, kann spurningurin vendast við Sjúkrahússtjórn.
Loyvi skal altíð fáast frá sjúklingum, avvarðandi, starvsfólki og einhvørjum øðrum sum koma við á upptøkurnar.
Upptøkur á felagsøkjum
Í felagsøkjum t.d. forhøll, gongdum o.s.fr. er tað, sum útgangsstøðið, depilsleiðslan á Tænastudeplinum, ið hevur avgerðarheimildina tó undantikið í førum, har tað er ein natúrligur samanhangur við upptøkur á einari ávísari deild ella ambulatorii. Í slíkum føri kann deildarleiðslan geva loyvi. Í teimum førum, har sjúkrahússtjórnin gevur loyvi, er tað ein av umboðunum í Stjórn, sum veitir loyvi.
Loyvi skal altíð fáast frá sjúklingum, avvarðandi, starvsfólki og einhvørjum øðrum sum koma við á upptøkurnar.
Eftir førimuni eiga depilsleiðslur altíð at kunna Sjúkrahússtjórn um tey loyvini, sum eru givin og upplýsa tíð, stað og evni. Eisini eigur, sum meginregla, sama avrit at verða latið til Tænastudepilin og Leiðbeining og Samskiftiseindini.
Depilsleiðslur og stjórn hava skyldu til at føra yvirlit yvir givin loyvi, so at hesi seinni kunnu dokumenterast.
Í ivamálum er sjúkrahússtjórn til taks.
Treytir til fjølmiðlar
Í samband við upptøkur, er altíð neyðugt at innganga eina ítøkiliga avtalu um upptøkurnar, uttan hetta tó neyðturviliga viðførir, at neyðugt er at gera eina skrivliga avtalu. Um talan er um størri upptøkur har avtala skal gerast, finnist ein frymil fyri avtalu millum LS og fjølmiðil hjá Samskiftiseindini/fulltrúanum, sum skal undirskrivast av báðum pørtum, umframt teimum sum luttaka í upptøkunum.
B. Upptøkur hjá borgarum/sjúklingum
Í viðskiftatreytum á heimasíðuni hjá LS, umframt í faldarum í sambandi við innlegging, og á infoskermum verður upplýst, at borgarar eiga at vera sera varnir við at gera upptøkur á LS og at ikki er loyvt at gera miðlaupptøkur, uttan við ítøkiligum samtykki frammanundan, frá starvsfólkinum og øðrum borgarum/sjúklingum sum evt. koma við á upptøkurnar.
Tá talan er um at taka mynd av sínum nærmastu ella avvarðandi, eigur hetta at verða gjørt við varsemi og tilvitan um onnur sum evt. kunnu koma á myndina, og eftir ítøkiligari játtan frammanundan.
Loyvi skal altíð fáast frá sjúklingum, avvarðandi, starvsfólki og einhvørjum øðrum sum koma við á upptøkurnar.
C. Upptøkur hjá starvfólki
Starvsfólk eiga, sum høvuðsreglu, ikki at taka myndir av øðrum starvsfólkum uttan í slíkum førum, har talan er um til professionelt endamál t.d. í sambandi við faldarar v.m. og eftir samtykki frá teimum frammanundan.
Starvsfólk eiga ikki at taka myndir av sjúklingum uttan í slíkum førum har talan er um professionelt endamál, og har samtykki fyriliggur frammanundan.
Loyvi skal altíð fáast frá sjúklingum, avvarðandi, starvsfólki og einhvørjum øðrum sum koma við á upptøkurnar.


text:
Í sambandi við vitjanina, er fundur millum felgini í Vinnuhúsinum í morgun kl 10.00. Seinnapartin í dag kl. 14.00 verður fundur millum limirnar í Ráðgevarafelagnum og umboðini fyri FRI og Danske Ark á Hotel Hafnia.
Á fundinum við limirnar í Ráðgevarafelagnum kunna tey um gongdina í vinnugreinunum og um tær raðfestingar, sum FRI og Danske Arkitektvirksomheder arbeiða eftir, harundir tryggingarloysnin hjá FRI og ABR.
Frá Danske Ark luttekur formaðurin Kolja Nielsen og stjórin Lene Espersen.
Frá FRI luttaka formaðurin Carsten Toft Boesen og stjórin Henrik Graver.


text:
Føroya Arbeiðsgevarafelag eigur og rekur Vinnuhúsið og hevur yvirskipaðu ábyrgdina av virkseminum í húsinum.
Føroya Arbeiðsgevarafelag hevur eina 7 manna nevnd, sum verður vald av limunum á árliga aðalfundi felagsins. Limir felagsins eru einstakar fyritøkur, sum eru beinleiðis limir í Føroya Arbeiðsgevarafelag. Harafturat eru fýra arbeiðsgevarasamskipaninar limir í felagnum. Tær eru Føroya Handverksmeistarafelag, Reiðarafelagið fyri Farmaskip, Arbeiðsgevarafelagið hjá Fíggjarstovnum í Føroyum og Føroya Prentsmiðjufelag. Fyritøkur sum eru limir her, eru umvegis hesar eisini limir í Føroya Arbeiðsgevarafelag.
Í lógunum hjá Føroya Arbeiðsgevarafelag stendur, at nevndin skal veljast soleiðis, at hon umboðar tær ymisku vinnugreinarnar og landið, so væl sum til ber.


text:
Wikipedia:Umboðsstjóri
Umboðsstjórar ella administratorar eru skrásettir brúkarar, sum kenna væl reglurnar sum eru galdandi á Wikipediu-verkætlanini, eru álítandi og hava sum oftast gjørt nógvar rættingar á Wikipediu, áðrenn tey gerast umboðsstjórar. Umboðsstjórar hava ikki meira at siga enn aðrir brúkarar, teir/tær hava bara fleiri møguleikar fyri at rætta í verkætlanini enn hinir brúkararnir, t.d. í stríðnum móti herverki. Brúkarar ið ynskja at arbeiða við at verja føroysku Wikipediu móti herverki, og sum hava gjørt nógvar rættingar og kenna væl til verkætlanina, kunnu um tey ynskja tað, søkja um at gerast administratorar. Um tey hava víst góðan atburð og virka álítandi, so skuldi tað ikki verið nakrar trupulleiki at givið teimum administrator-rættindi.
Eyka møguleikar ið administratorar hava eru til dømis:
- at verja síður og taka verjuna vekk aftur
- Til ber at verja eina síðu, so bert umboðsstjórar kunna rætta síðuna. Hetta kann vera hent, um ein síða ofta verður vandaliserað og verður til dømis nýtt til forsíðuna.
- sletta og endurstovna síður
- rulla aftur rættingar, ið eru herverk, við einum klikki, sera hent um onkur t.d. hevur gjørt 10-20 rættingar (herverk) á eini síðu
- sletta myndir og aðrar fílur
- fjala versjónir frá seinastu broytingar-listanum
- sperra brúkarar ella IP-adressur og taka sperringina vekk aftur
- gera rættingar í brúkaramarkamótinum og á øðrum vardum síðum
- Í MediaWiki-navnarúminum liggja allir teir føroysku tekstirnir, sum eru í markamótinum á Wikipedia. Hesir eru vardir, so at bert umboðsstjórar kunna rætta teir, tí at nakrir av teimum kunnu broytast, so at øll síðan verður óvirkin. Ein listi yvir øll boð er til taks.
Embætismenn (byrokratar) eru administratorar, ið hava tann tøkniliga møguleikan at gera aðrar brúkarar til umboðsstjórar (administratorar) og til embætismenn (byrokratar), og geva bottstatus. Fyrr hava embætismenn/kvinnur eisini havt møguleika fyri at hjálpa brúkarum, ið ynskja at broyta teirra brúkaranavn, men hetta verður nú gjørt á einum sentralum staði, eftirsum brúkaranøvn nú eru global, tvs. at ein brúkari hevur sama brúkaranavn á øllum Wikipedium (á øllum málum), og at ongin annar kann hava sama brúkaranavn. Til ber at biðja um at fáa sítt brúkaranavn broytt við at fara til hesa síðuna (trýst á leinkjuna) og biðja um tað har..
Tað er ymiskt á teimum ymisku wikipediunum, hvørjar mannagongdir man hevur viðvíkjandi umboðsstjórum og embætisfólkum. Á teimum stóru málunum brúka tey oftast eitt tíðarskeið á 1 til 2 ár við lítlum ella ongum virksemi sum leiðreglu fyri, nær ið administrator-status kann takast frá einum brúkara. Á teimum lítlu, sum t.d. tí føroysku, eru ikki nakrar leiðreglur hesum viðvíkjandi.
Innihaldsyvirlit
Hvussu verði eg umboðsstjóri?[rætta wikitekst]
- Verandi politikkur á tí føroyska Wikipedia er at geva teimum, sum eru sera virkin og fegin vilja tað, umboðsstjórastøðu. Tú kanst gera eina áheitan um umboðsstjórastøðu, og so fært tú at vita, um tú kanst vera umboðsstjóri.
Sjálvt um tú hevur fingið "umboðsstjóra"-atgongd, so biðja vit teg tó um at vísa varsemi, tá tú nýtir hesar eyka funkurnar, serstakliga møguleikan at gera fyrispurningar í dátugrunninum, tí hetta kann møguliga fáa alt Wikipedia til at steðga upp.
Listi yvir Umboðsstjórar og Embætisfólk[rætta wikitekst]
Umboðsstjórar eru merktir við "(Umboðsstjóri)" í listanum yvir skrásettar brúkarar. Vit hava í løtuni hesar umboðsstjórar og embætisfólk, umboðsstjórar eita á enskum administators, embætismenn/kvinnur verða á enskum nevnd bureaucrats. Á føroysku Wikipediu eru í løtuni hesi umboðsstjórar:
- Niceley - Embætismaður og umboðsstjóri
- EileenSanda - Embætiskvinna og umboðsstjóri
Fyrrverandi umboðsstjórar[rætta wikitekst]
Aðrir atgonguformar[rætta wikitekst]
Embætismenn[rætta wikitekst]
- Kunnu gera nýggjar umboðsstjórar.
Innritaðir brúkarar[rætta wikitekst]
- Hava atgongd til eitt sindur meira hentleikar enn ikki innritaðir brúkarar.
Ternur[rætta wikitekst]
- Umboðsstjórar yvir landamørk.
IP adressa[rætta wikitekst]
- Vitjandi, sum ikki fáa sær eitt brúkaranavn og "rita inn", kunnu framvegis fremja flest ting, so sum tað mest umráðandi: rætta greinar og hjálpa við at røkja Wikipedia. Hjá ikki-innritaðum brúkarum verður teirra IP-adressa skrásett í staðin og sæst í søguni hjá tí síðuni, ið viðkomandi hevur rættað. Summar IP-adressur eru sperraðar orsakað av at ov nógv herverk er framt frá hesum IP-adressunum, talan kann t.d. vera um skúlar.
Mennarar[rætta wikitekst]
- Menna ritbúnaðin til Wikipedia.
Bottar[rætta wikitekst]
- Sí Bottar


text:
1.1.10
Martin ger kyndlar í Tórsbyrgi
Martin handar kyndlar við hitamiðstøðina. Áskriftin á snørdu sekkjunum er helst arabisk. Anna Maria Simonsen í nummar 4 tendrar ein kyndil. Martin hevur nakrar kyndlar til avlops. (Myndir: Birgir Kruse)
Martin Enok Jespersen, sum býr í nummar 10, ger kyndlarnar klárar til gonguna og nýggjársbálið í Tórsbyrgi. Kyndlarnir eru stórir og krevja nógva fyrireiking. Trupult er at fáa fatur á sekkjum úr rætta tilfarinum, men enn ber til hjá Martini at savnað alt tilfarið, so kyndlarnir eru snøggir og góðir at bera, og ikki minst - brenna!


text:
Í dag fekk Dávur Juul Magnussen 'gávugóðs' á Seturskrivstovuni á Fróðskaparsetri Føroya. Gávugóðs verður, sambært viðtøkum grunsins og uttan umsókn, givið einum ungum listafólki, sum hevur víst hegni og hug at útbúgva seg.
Undir nýggjárskonsertini sóu øll hansara listarligu gávur at spæla trombon og persónligu evni at undirhalda. Longu tá bókin Les1 varð løgd fram í Listaskálanum í 2006, vísti hann framúr evni á trombon.
Grundgevingin hjá nevndini er soljóðandi:
Dávur Juul Magnussen (f. 7. nov. 1985) byrjaði at spæla trombone 12 ára gamal í 1998 sum næmingur á Føroya Musikkskúla. Hugurin stóð til saksofon, men hann valdi trombone, og tað var gott. Hann var virkin tónleikari, áðrenn hann í 2006 flutti til Skotlands at lesa tónleik á The Royal Scottish Academy of Music and Drama í Glasgow. Sum næmingur vann hann longu í 2008 fast starv sum Principal Trombone hjá The Royal Scottish National Orchestra – tjóðarorkestrið hjá skotum, kent fyri sínar upptøkur av kendum klassiskum verkum og av filmstónleiki. Hann er virkin sum tónleikari í øðrum høpum í Bretlandi, og ein solo fløguverkætlan frá hansara trombone verður fyrireikað. Hann er við í toymi í skotska tjóðarorkestrinum, ið gevur fronsku ljóðførisverksmiðjuni Courtois ráð í sambandi við sniðgeving og menning av framleiðslu av nýggjum trombonum. Hóast longu í føstum starvi ætlar hann sær kortini at gera lesturin lidnan.
Dávur Juul Magnussen er ein sjáldsom blanding av einum lítillátaðum, musiskum, dugnaligum og vitugum menniskja við einari sterkari náttúruligari útstráling á palli, sum tað eisini sást av framførslu hansara á nýggjárskonsertini hjá Føroya Symfoniorkestri 2011.
Í arbeiðsørindum hittu Gundur Mortensen og eg Dáva í Glasgow 16. januar í ár. Á fimta ári lesur hann tónleik á Royal Scottish Academy of Music and Drama. Dávur, sum í 2008 fekk starv sum principal, tað er hin fyrsti, trombonleikari í skotska symfoniorkestrinum The Royal Scottish National Orchestra, eigur hópin av blásiinstrumentum, sum Gundur og hann royndu í íbúðini við útsýni til Clydeánna. Teir báðir hava í mong ár spælt saman í Havnar Hornorkestri. Afturvið altskyns tónleiki, frá Kingo og Mussorgsky til Emerson, Lake & Palmer, varð hetta ein sjáldsama huganlig løta heima hjá Dáva, tøkk fái tónleikatænastuni Spotify á telduni. Glasgow er ein frálíkur tónleikabýur. Sama heldur UNESCO, ið sigur at Glasgow er City of Music.
Thorvald Poulsen av Steinum hevði í morgin, 8. februar, fylt 99 ár. Í nevndini fyri grunnin, ið letur gávugóðsið, sita Herálvur Jacobsen, formaður í Føroya Lærarafelag, Oddfríður M. Rasmussen, formaður í Listasambandi Føroya og Jóan Pauli Joensen, rektari á Fróðskaparsetri, sum er formaður.
- Til lukku, Dávur!


text: Morgunin eftir at allur heimurin hevur konstaterað at fyrsti amerikanski litti forsetin, Barack Obama, er valdur aftur, er høvuðssøgan á heimasíðuni hjá Kringvarpi Føroya at toskaaling í Hvalba fer á húsagang. Lesið omanfyri. Søgan er løgd út fyri klokkan fimm í gjár. Sku eru tíðindavirði í toski, bæði aldum og hvalbianskum, men eg helt at heimasíðan var triðja beinið, almenni public service miðilin, hin einasti vit eiga, skuldi standa á. Tað stóð í hvussu er í starvslýsingini, tá henda tænasta í fyrndini var leys at søkja. Hetta er ikki nóg gott. So langt í frá. Men eisini á hesum øki er mentanarligi sjálvstýrarin settur til og hvør einstakur føroyingur finnur øll úrslit á netinum frá New York Times ella Huffington Post, ella á CNN og BBC. Allar hesar tænastur eru ókeypis beint í telduna. Kringvarpsgjaldið, sum í hesum føri ikki leverar vøruna, er ikki ókeypis fyri føroyingin. Eg sigi sum óðu blaðstjórarnir á Dimmu og Sosialinum hava sagt so hart og so ofta í seinastuni: føroyska miðlandslagið má endurskoðast.


text:
Er sjálvvirkandi gjaldsavtala ikki skrásett, so kann rokningin gjaldast við gjaldskorti.
Skipanin stuðlar undir hesi kort: Dankort, VisaDankort, Visa, MasterCard og MasterCard Debet.
Skipanin stuðlar undir hesi kort: Dankort, VisaDankort, Visa, MasterCard og MasterCard Debet.
Tann 1. Juni 2015 var ein stór príslækking á GS- og LS-gjøldum, sum svarar til 30 % príslækking, til okkara kundar.
Tað eru ikki einans kundar okkara, ið njóta fyrimunir við at móttaka talgildar rokningar. Innanhýsis hjá okkum er eisini nógv broytt til tað betra, sigur Petur Amon Dalbø.
Alt fleiri kreditorar hjá tí almenna kunnu fegnast um, at rokningar verða goldnar skjótari enn áður.


text:
Eggjasøla
Børnini í Spíranum hava bæði vanligar høsn og dvørgahøsn, ið altíð ganga úti í tí fría. Hvønn dag, tá tey koma úr skúlanum, fara tey spent út í høsnarhúsini eftir eggum. Tey taka eggini inn, vaska tey, leggja tey í eggjabakkar og gera tey klár til sølu. Tá onkur kundi er, sum fegin vil keypa, standa tey sjálvi fyri søluni. Hava tey brúk fyri hjálp, fáa tey sjálvandi tað.
Á henda hátt læra tey at rokna út, hvussu nógv eggini kosta tilsamans og hvussu nógv kundin skal hava aftur. Børnini eiga peningin, sum kemur inn og gera sjálvi av, hvat hann skal nýtast til.


text:
Orð og lag: Aage Samuelsen
Týtt: Kajfinn Hammer
1. Ei finnist á jørð ein so eydnusom sál,
sum hon, sum sær Himmalin setti sum mál;
hon fríað frá Satan man standa
trygg í hvørjum komandi vanda.
2. Hon gleðir seg yvir Guðs veldugu makt,
og trýr hvørjum Orði, sum Hann hevur sagt.
Har stendur, Hann Síni vil varða
um tey gjøgnum eld her enn fara.
3. Tá Dávid við frímóð’ mót Goliat gekk,
hann undurfult dirvi frá Himlinum fekk.
Ei Goliat kundi hann særa,
hann Guð hevði lovað at varða.
4. Og falla enn túsindir við tína lið,
og fíggindar argir ei geva tær frið,
í stríðnum Hann teg tó vil varða
um her tú til Hann bert vilt fara.
5. So mangan var leið teirra frelstu so trong,
men altíð tey áttu í hjarta ein song!
Við lovsangi framá tey fara
og syngja: Guð okkum skal varða!
6. Til reiðar teg ger til hin seinasta dag,
og lat teg nú frelsa, so sál tín kann glað
við Honum til Himmalin fara,
har ævigt Hann teg tá skal varða.


text:
U 17 bragd: Vælnøgdur venjari eftir 3-0 á Noreg
ítróttur17-10-2017 - 20:25 - Jóanis Nielsen
Bólkaspælið liðugt
Bólkaspælið í NEVZA U17 2017 er nú um at vera liðugt. U17 dreingirnir hava spælt ímóti Svøríki, Danmark og Noregi.
Fyrsta dystin í gjár ímóti Svøríki taptu okkara dreingir 3-1 í einum dysti, har teir spældu fult upp til svenska liðið - og um eydnan hevði verið við teimum, kundu teir havt tikið stig frá Svøríki.
Í morgun var mótstøðuliðið Danmark, og gjørdist úrslitið 3-0 til Danmark. Aftur í hesum dystinum spældi føroyska landsliðið væl, og spældu upp til Danmark í teimum báðum fyrstu settunum.
3 – 0 á Noreg – eitt liðavrik
Sæð út frá hesum báðum dystunum, sóu leikararnir ein møguleika fyri at vinna á Noregi í triðja og seinasta dystinum í bólkaspælinum, og tí vóru teir sera uppsettir uppá dystin. Og okkara dreingir gjørdu ikki mætari enn at vinna 3-0 í einum sera tøttum og spennandi dysti.
Okkara leikarar vóru sum verða man sera fegnir aftaná dystin. Um dystin siga teir, at teir longu undir upphitingini høvdu eina góða kenslu av, at her høvdu teir møguleikan at vinna.
Dysturin gekk sera javnt á, og hóast okkara dreingir í fleiri førum vóru aftanfyri, bardust teir fyri hvørjum bólti. Liðið var undir hørðum trýsti allan dystin, men leikararnir upplivdu, at liðið virkaði sum ein heild, og vóru teir sera vælnøgdir við tað. “Tað var stuttligt at spæla og fantastiskt at vinna”, var ein viðmerking frá einum spælara aftaná dystin.
Væl nøgdur venjari
Venjarin Rajko Petrovic: “Eg eri sera vælnøgdur við avrikið hjá dreingjunum í øllum trimum dystunum. Eg væntaði nógv av áðrenn kappingina, men eri ovfarin av, hvussu væl teir hava klárað seg ímóti Svøríki, har stigini yvir fýra sett vóru 95/86 til Svøríki. So hetta var ein sera sera tættur tættur dystur.”
Um dystin móti Noreg í dag sigur hann: “Eg var sera væl nøgdur við, hvussu væl dreingirnir megnaðu høga trýsti gjøgnum øll trý settini - serliga í triðja setti, har vit vóru aftanfyri 12-16, komu upp á 19-17 og vunnu dystin 25-23. Tað var serliga í móttøkuni at dreingirnir vóru sterkir.”
Noreg – Føroyar 0-3 (24-26) (23-25) (24-26)
Næsti dystur hjá dreingjunum er í morgin kl. 11 føroyska tíð, tá teir spæla ímóti Onglandi.Dysturin verður stroymaður áhttp://www.volleytv.dk


text:
Landssjúkrahúsið samstarvar við onnur sjúkrahús uttanlanda, og størsti samstarvspartnarin er Region Hovedstaden.
Landssjúkrahúsið hevur skipað samstarv innan fleiri sergreinar, sum regluliga vitja her. Hesi eru innan:
Landssjúkrahúsið umfatar eitt grundøki uppá 150.000m2 báðu megin J. C. Svabosgøtu. Gólvvídd fevnir um 50.000 m2.
Eirargarður
Omanfyri vegin, á Eirargarði liggja psykiatrisku deildirnar, fyrisiting, goymsla, vaskarí, snikkaraverkstaður, maskinverkstaður, veitsluhøll, køkur og matarhøll.
Harumframt bygningarnir B71 har Heilsumálaráðið og Sjúkraflutningstænastan húsast, og B72, B73 og B74 við íbúðum, ið verða útleigaðar til starvsfólk og partvíst til sjúklingar og avvarðandi.
J.C. Svabosgøta
Niðan fyri vegin eru medisinskar deildir í grøna B bygninginum.
Í nýggjasta bygningi G, finnast skurðdeildir og intensiv deild, skaðastova og blóðbanki.
Í eldra A bygninginum skurð-/føðideild og fysioterapi.
Granskingarlonin
í J. C. Svabosgøtu, hýsur Eygnadeildini umframt granskarum á LS.
Harumframt Fólkaheilsuráðnum, Ílegusavninum og FarGen.
Deildir kring landið
Landssjúkrahusið hevur fleiri deildir kring landið.
Økispsykiatri finnist í Klaksvík, Runavík og á Oyri.
Støðir hjá Sjúkraflutningstænastuni liggja á Lambareiði og í Miðvági.
Landssjúkrahúsið tekur sær somuleiðis sjúkraflutningi í Sandoynni.
Sí hesar deildir her
Landssjúkrahúsið hevur somuleiðis Ljósmøðratænastu kring alt landið.
Sjúklingahotellið Tórshavn í Keypmannahavn
Landssjúkrahúsið yvirtók í seinnu helvt av 2014 raksturin av Sjúklingahotellinum Tórshavn.
Tað er Uttanlandstænastan á Landssjúkrahúsinum sum skipar ferðaflutning og innivist til sjúklingar sum hava fingið ávísing til viðgerð uttanlands.


text:
Nýtt átak til ung - royn eitt Rúsfrítt Summar
mentan12-06-2017 - 16:09 - Jóanis Nielsen
Eitt nýtt átak fór av bakkastokki um vikuskifti, ið eggjar føroyskum ungdómi at royna eitt rúsfrítt summar. Tað er Blákross Ungdómur, ið stendur fyri átakinum, ið hevur til endamáls at broyta hugburðin hjá ungum til rúsdrekka og rúsevnir.
Rúsevnir eru ein vaksandi trupulleiki millum ung í Føroyum, og nógv ung kenna seg trýst til at smakka sær á. Eisini siga nógv ung seg hava tað trupult við at hava tað stuttligt, uttan at tey eru rúsaði. Og av teimum, sum velja at siga nei, uppliva fleiri, at tey mugu hava eina orsøk fyri, hví tey velja ikki at drekka. Boðskapurin við átakinum er greiður – tað er ok at siga nei.
- Rákið í øðrum Norðurlondum vísir, at fleiri ung venda sær frá rúsdrekka og rúsevnum, og stuttleika sær saman uttan rús, sigur Lív Justinussen, samskipari av átakinum. Hetta er gleðiligt at síggja, og vit ynskja við hesum átakinum at fyribyrgja, at ung koma út fyri keðiligum hendingum orsakað av rúsi, og at tey seinni gerast bundin at rúsdrekka og rúsevnum.
Partur av Liv Lívið verkætlanini
Átakið er partur av Liv Lívið verkætlanini, har fokus verður sett á, at liva lívið og hugna sær uttan at rúsa seg. Tað er skipað í tveimum pørtum: einum online átaki, sum gongur út uppá at avbjóða ung at royna eitt #RúsfríttSummar, og at skapa eitt rúsfrítt øki at hugna sær í á festivalum og tiltøkum í summar. Tað seinna varð roynt síðsta summar og eydnaðist sera væl. Fleiri hundrað ung vitjaðu Liv Lívið bingjuna, sum varð til staðar á G! og Summarfestivalinum.
Á heimasíðuni livlivid.fo kunnu fólk lesa meira um átakið, vísa at tey eru við, og síggja hvussu nógv onnur hava valt at hava eitt rúsfrítt summar.


text:
Tá talan er um frelsuna so er alt og nógv upp á spæl til at fara tilfeldiga um hettar.
Les meira...
Tá talan er um frelsuna so er alt og nógv upp á spæl til at fara tilfeldiga um hettar.
https://youtu.be/lH21BxJHcWY
Viðtalur við samkomuleiðaran í Hebron
Hvønn mánadag, týsdag og mikudag millum kl. 13 og kl. 16 er Jógvan Jacobsen at hitta…
Sverri Steintún tosar um:
Hirðin í forbøn fyri fólki Guds
HEBRON - heystið 2016!
Sunnudagar er morgunmøti kl. 10:30. Sunnudagsskúli kl. 12:00 og møti kl. 12:00.…
Squash er fyri tey, ið ganga í 5.-8. flokki og er nú hvørt týskvøld kl. 19:00 til kl. 20:30 í Hebron. Vit spæla, hoyra bíbliusøgu, hava spurnarkappingar, fáa ein góðan drekkamunn og vit práta og hugna okkum saman. - Sí kalendaran!
Ungdómsbólkur er hvørt sunnukvøld kl. 19:00 og er fyri ung í 8. flokki og uppeftir.


text:
Besta hálvársúrslit higartil26-07-2007
Eik Banki hevði eitt sera gott úrslit fyrra hálvár 2007. Stórur vøkstur er í avlopi og eginognin er rentað avbera væl. Avlopið er 237,4 mió. kr. áðrenn skatt móti 147,5 mió. kr. fyrra hálvár í fjør. Sostatt er eginognin við ársbyrjan rentað við 34,1 prosentum p.a. móti 26,6 prosentum p.a. sama tíðarskeið í 2006. Hetta er met í søguni hjá Eik, og útlitini fyri árið eru góð
Eik Investment Banking ráðgivið um sølu av Vikublaðnum17-07-2007
Vikublaðið hevur skift hendur, og tað var Investment Banking-deildin hjá Eik, sum stóð fyri søluni
Myndir frá Eik-børsskráseting14-07-2007
Her eru myndir frá børsskrásetingini av Eik mikudagin 11. juli 2007
Eik Banki børsskrásettur11-07-2007
Eftir børsskrásetingina av Eik Banka hækkaði kursurin á Eik-partabrøvunum
Eik Banki á børsin kl. 11.0011-07-2007
Fyrrapartin verður Eik Banki P/F skrásettur á virðisbrævamarknaði í Íslandi og Keypmannahavn. Skrásetingin verður til fyrimuns fyri Eik, partaeigararnar og føroyska samfelagið sum heild, heldur Marner Jacobsen, forstjóri


text:
Maðurin ið slapp at fara
Føroyskur spælifilmur, framleiddur í 1994.
Ein sorgblíð skemtisøga um ein eldri ektamann, sum ein skjønnan dag ger av at fara frá konuni fyri at liva saman við tí nógv yngri Mariu.
Konan tekur hetta heilt róliga. Hon er hvørki óð ella kedd, men heldur at hann skal sleppa at renna hornini av sær. Honn er sannførd um, at hann skjótt verður klókari og fer at koma aftur til sín. Tað ger hann eisini, men ikki akkurát so, sum hon hevði hugsað sær...
Leikarar: Sverri Egholm, Adelborg Linklett, Anneli Aeristos-Andersson, Eyð Matras, Hilmar Joensen, Nora Bærentsen, Kári D. Petersen.
57 min. - Handrit & leikstjórn: Katrin Ottarsdóttir. - Framleiðsla: Herremagasinet Film & TV fyri Danmarks Radio. 1994.
© 2007 Hugin Eide | Design by Andreas Viklund


text:
Umframt at IRF á vári í ár fekk viðurkenning frá endurnýtslufyritøkuni Plastix fyri endurnýtslu av trolum og gørnum, so eru vit væl nøgd við, at at IRF í fjør endurnýtti 20% meira av plasti í mun til árið fyri.
Í fjør endurnýtti IRF 533 tons av plasti. IRF arbeiðir fyri støðugt at økja um mongdina til endurnýtslu, við hjálp frá kundum okkara.
Endurnýtslan av plasti fevndi um:
– 264 tons bleytt plast, t.v.s. klárt og reint pakkiplast, fóðurposar frá alivinnuni v.m.
– 119 tons trol og net.
– 78 tons aliringar og rør
– 72 tons einnýtisfløskur
Tøknin at endurnýta pakkiplast frá húsarhaldum, t.d. frá matvørum er enn ikki so framkomin, at tað umhvørvisliga gevur meining at sigla plastið úr Føroyum til endurnýtslu uttanlands, har ein munandi partur kortini verður brendur.
Sum nú er, er tað umhvørvisvinarligari at brenna tað her í Føroyum, har roykurin eftirfylgjandi verður væl reinsaður. Men vit meta, at møguleikarnir fara at betrast um fá ár, og fylgja vit gongdini innan økið.
Sí film um endurnýtslu av plasti við at trýsta á her.


text:
Kaj Joensen
15.08.2014 - 16:25
Tíðindi > Samfelag & Politikkur > Landspolitikkur
Løgtingið hevur avgreitt uppskotið hjá landsstýrismanninum í fiskivinnumálum. Fyri løtu síðani var uppskotið samtykt við triðju viðgerð. 19 atkvøður vóru fyri, 12 ímóti og ein atvkøða var blonk.
Sostatt verður fiskidagatalið næsta ár óbroytt.
Samgongutinglimurin hjá Sambandsflokkinum, Eivin Jacobsen, var við aðru viðgerð ónøgdur við uppskotið hjá landsstýrismanninum og álitið hjá samgonguni í Vinnunevndini. Hann atkvøddu tí ímóti uppskotinum hjá samgonguni og fyri uppskotinum hjá andstøðuni við aðru viðgerð.
Hóast Eivin Jacobsen og andstøðan eru ónøgd við uppskotið hjá landsstýrismanninum um at varðveita sama fiskidagatal, sum í inniverandi ári, so kom einki broytingaruppskot til triðju viðgerð.
Eivin Jacobsen atkvøddi blankt við triðju viðgerð.
Les eisini: Eivin atkvøddi ímóti samgonguni


text:
Jens Hákun Leo
30.11.2016 - 16:55
Tíðindi > Uttanlands > Politikkur
Eitt bilafylgi við øskuni hjá Fidel Castro, fyrrverandi forsetanum í Kuba, er nú farið úr kubanska høvuðsstaðnum Havanna á eina fýra daga ferð kring oynna, hetta so at kubanar kunnu fáa høvi til at siga eitt seinasta farvæl við fyrrverandi forsetan í landinum, sum sat sum einaræðisharri í landinum í tíðarskeiðnum 1959-2008.
Bilafylgið við øskuni hjá Fidel Castro fór úr Havanna í dag og endar ferðina í Santiago de Cuba, tí næststørsta býnum í landinum, har ið jarðarferðin hjá fyrrverandi forsetanum verður nú sunnudagin.
Tíðindini um, at Fidel Castro var deyður, bórust farna leygarmorgun.
Fleiri túsund kubanar vóru á gøtuni í Havanna í dag fyri at siga eitt seinasta farvæl við Fidel Castro.
Fidel Castro gjørdist 90 ára gamal.


text:
Hansa Hansen, etordiligt.com
21.11.2015 - 12:22
Tíðindi > Lívsstíls- & brúkaraevni > Matur & matgerð
Tá børnini koma aftur úr skúlanum eru tey svong og hava hug til okkurt skjótt og lekkurt. Mær dámar væl at gera teimum ein smoothie við ymiskum góðum sum eg haldi at tey hava brúk fyri.
Í hesari uppskriftini havi eg m.a. koyrt omega 3 og 6 oljur í. Eisini eru jarðber, hindber, banan, súrgaðmjólk og valnøtur í hesi leskiligu uppskriftini.
2 portiónir:
1.
2 bananir
2.
Ein neva av frystum berum (eg brúkti jørð – og hindber men bláber rigga eisini sera væl)
3.
20 valnøtur (mandlur riggað eisini væl)
4.
Saftina av eini appelsin
5.
2 dl. av súrgaðari mjólk (blak kann eisini brúkast og gevur ein tynnri drykk)
6.
2 tsk. av vaniljupulvur (ikki vaniljusukur)
7.
1 spsk. av fiskaolju (eg brúki eina av merkinum eye q, sí mynd, onnur olja kann brúkast so sum vistfr. olivenolja)
-
Blenda bananir, ber, valnøtur, appelsinsaft, súrgaða mjólk og vaniljupulvur, til tað er javnt.
-
Rør oljuna í og stoyt í gløs
Oljan skal til fyri at kroppurin skal kunna upptaka vitaminirnar í fruktunum betur! Góð olja er góð fyri ógvuliga nógv annað eisini
Fleiri uppskiftir og ráð kunnu finnast á etordiligt.com
Mynd: Etordiligt.com
Mynd: Etordiligt.com


text:
Stóra Pakkhús er eitt sera spennandi hús, sum verður brúkt til alskyns endamál. Og í húsinum eru allir hentleikar til alskyns tiltøk.
Hevur tú áhugað í at leiga Stóra Pakkhús til t.d. føðingardag, barnadóp, konfirmatíon, veitslu, ein fund ella annað, so er bara at lata okkum frætta.
Leiguprísirnar eru hesir:
Veitslur, føðingardagur o.t. (húsið tøkt frá fríggjadegi seinnapart til sunndag seinnapart): 2.000 kr.
Barnadópur og konfirmatión: 1.500 kr.
Fundur í heilan dag: 1.000 kr.
Fundur í hálvan dag: 500 kr.
Eftir avtalu ber til at skipa fyri at okkurt verður til matna og kaffi vm.


text:
Ķ dag leygardagin 19. november 2016 kl. 16.00 veršur śrslitiš av įrligu landsseyšasżningini kunngjųrt į almennum tiltaki į Bśnašarstovuni ķ Kollafirši. Umframt at śrslitiš av Landsseyšasżningini veršur kunngjųrt, verša tvęr framlųgur eisini į skrįnni, Rólvur Djurhuus fer at siga frį um skrįsetingarnar ķ seyšahaldinum į Bśnašarstovuni sķšstu įrini og Pól Sundskarš fer at siga frį um heimasķšurnar hiking.fo og heimabeiti.fo.
Skrįin fyri tiltakiš er hendan:
· Vęlkomuheilsan og felagssangurin "Nś hvķtna tindar fjųllum į.
· Ari Johanneson vķsir videoupptųkur av ųllum teimum brundseyšum, sum hava veriš meldašir til landsseyšasżningina ķ įr.
· Rólvur Djurhuus hevur framlųgu um seyšahaldiš į Bśnašarstovuni seinastu įrini.
· Kaffistešgur.
· Pól Sundskarš hevur framlųgu um heimasķšuverkętlan sķna www.hiking.fo , iš kann gerast eitt hent samstarvsamboš hjį ųllum teimum, iš varša av hųgum, har feršafólk hava sķna gongd. Somuleišis fer Pól at siga frį sķnum ętlanum um framtķšina hjį heimasķšuni www.heimabeiti.fo, iš Pól hevur yvirtikiš frį Kįra Thorsteinsson ķ įr.
· Ari Johanneson vķsir videoupptųkur av upp ķ 8 av teimum bestu brundseyšunum ķ hvųrjum flokki.
· Śrslitini av Landsseyšasżningini 2016 verša kunngjųrd. Rógvi Reinert, ašalstjóri ķ Fiskimįlarįšnum, handar steypini til vinnararnar.
Tiltakiš endar viš, at Tjóšsangurin veršur sungin.
Eftir sjįlvt tiltakiš eru fólk hjartaliga vęlkomin at verša sitandi til eitt gott prįt.


text:
Grundstykki – test
Áðrenn tú verður skrásettur á grundstykkjalistanum, skal eitt gjald á kr. 3.000,- gjaldast á eina av niðanfyristandandi konti, viðmerkt "grundstykkjalistin depositum":
BankNordik konto nr. 6460-112.036.2
Eik Banki konto nr. 9181-187.701.3
Samstundis verður váttað, at eg uppfylli treytirnar í "Reglugerð fyri grundstykkjalistan hjá Runavíkar kommunu", sum er at síggja niðanfyri.
REGLUGERÐ FYRI GRUNDSTYKKJALISTAN HJÁ RUNAVÍKAR KOMMUNU
- Frá 01.06. 2014 skulu allar umsóknir til grundstykkjalistan verða skrivligar.
- Umsóknin verður sett á grundstykkjalistan, tá umsøkjarin hevur goldið kommununi tað til eina og hvørja tíð ásetta depositum.
- Fyri at vera settur á listan, skal umsøkjarin vera
Fyltur 18 ár
Ikki eiga kommunalt ella privat grundøki í Runavíkar kommunu ella vera giftur ella samlivi við persón, ið eigur slíkt grundøki
Hava inngoldið kr. 3.000,- í depositum. Upphæddin verður trekt av søluprísinum fyri grundøkið, tá hetta verður útlutað
Velur umsøkjari av eini ella aðrari orsøk at lata seg strika av aftur listanum, verður upphæddin goldin aftur uttan rentur.
- Umsøkjari, ið stendur fremst á listanum, fær fyrst boðið grundøki.
- Umsøkjari, sum sambært grundstykkjalistanum fær boðið kommunalt grundøki, men ikki hevur møguleika at taka av tilboðnum, kann, um hann ynskir tað, varðveita plássið á gundstykkjalistanum. Hetta kann tó bert gerast tvær ferðir, og verður umsøkjarin strikaður av listanum, um hann ikki tekur av triðju ferð.
- Um umsøkjari ella hjúnafelagi/samlivari eiga hús, tá hann søkir um ella fær tilboð um kommunalt grundøki, kann hann ikki fáa játtað grundøki frá kommununi, fyrrenn váttan fyriliggur uppá at húsini verða seld.
- Nevndu reglur verða at galda fyri grundstykkjalistan hjá Runavíkar kommunu, og verða stýrdar umsitingarliga.
- Møgulig frávik frá reglunum kunnu bert góðtakast, tá talan er um serstakar grundir, og skal Byggi- og býarskipanarnevndin í hvørjum einstøkum føri góðkenna hesi.


text:
1. september 2015 var ein gleðisdagur fyri SU. Vit høvdu júst vunnið valið og líkt var til, at dagarnir við høgrakonservativu ABH-samgonguni vóru taldir. 14. september 2015 var aftur ein stórur dagur, tí tá varð hetta felt niður á papír.
”Farast skal frá politiskari útluting av fiskirættindum til eina marknaðargrundaða skipan”, stendur millum annað í samgonguskjalinum.
At fara frá skipanini við politiskari útlutan til eina marknaðargrundaða skipan fyri fólksins ríkidømi var ein av kjarnuboðskapinum hjá Javnaðarflokkinum til valið. Í alt ov langa tíð hava fáir persónar ríkað seg upp av felags tilfeinginum, og hetta hevur skapt eina gjógv millum rík og fátæk í Føroyum.
Hesir fáu vinnulívsaktørar hava serliga síðan 2010, tá Føroyar ásettu sær størri part av samlaðu makrel-kvotuni, fingið eina yvirhondsstóra upphædd at liva væl av.
Samstundis standa fólk heimleys, tí ikki nóg mikið av bústøðum eru til okkum øll. Landssjúkrahúsið má ár um ár halda eina játtan, ið als ikki er tilsvarandi tað, sum tørvurin er. Ung fólk flyta av landinum, tí okkara lestrarumhvørvi stendur seg ikki í kappingini við grannalondini - hóast tað átti at vera lætt at gera nakað við, tá talan er um so fá lesandi. Og soleiðis kunnu við halda fram.
Orsøkin, at hetta hendir, er, at landskassin hevur ikki neyðugu pengarnar at gera nakað við hetta. Tó, so eigur landið neyðugu pengarnar!
Í staðin fyri at ovurstóru vinningarnir enda í felagskassanum, so enda teir í privatu lummunum hjá ávísum vinnulívsfólki og ein partur verður sendur til Hollands, har føroyingar neyvan fáa nakran ágóða av teimum.
Vit mugu ikki gloyma, at Føroya fólk eigur ríkidømið í havninum.
Tað átti ikki at vera neyðugt at minna nakran á, hvat er hent hesi seinastu árini. Tó standa vit nú vónsvikin og kunnu bara hyggja at, meðan semja aftaná semju verður brotin av limum úr okkara egna flokki. Hesir spenna bein fyri, at fólksins ríkidømi fer frá at vera á fáum hondum til at vera ein munandi hornasteinur, sum skal fíggja vælferðina í hesum landinum.
Sosialistisk Ung vísa á sína ónøgd við framferðarháttin hjá Kristini Michelsen og Bjarna Hammer. Tað klæðir ikki Javnaðarflokkinum at vera orsøkin til, at hetta uppskotið fellur til jarðar. Og tað klæðir so avgjørt ikki Javnaðarflokkinum at vera orsøkin til, at skríggjandi neyðin hjá pørtum av samfelagnum skal halda fram, meðan fáir vinnulívsaktørar liva feitt av fólksins ogn.
Við javnaðarkvøðu,
Sosialistisk Ung


text:
Kiran Jóanesarson
09.06.2017 - 18:32
Rækjutrolarin, sum hevur havt heimstað í Føroyum seinastu mongu árini, varð í dag strikað í føroysku skipaskrásetingini.
Felagið Havborg í Leirvík hevur selt skipið til russiska felagið DEFA Fishing.
Havborg kom á Havnina sunnudagin, eftir at hava landað 250 tons av rækjum í Norra.
Havborg er bygd á Flekkefjord í 1989, og varð upprunaliga bygd til Íslands. Skipið varð seinni selt til Føroyar, har tað fekk navnið South Island, og heimstað í Suðuroynni.
Seinni varð skipið keypt til Leirvíkar, har tað hevur haft heimstað og navnið Havborg síðan 2004.
Mynd: Sverri Egholm


text:
Føroyskar algoritmur á forsíðuni á Wall Street Journal
Skipanin hevur skapt so stóran áhuga, at hon herfyri kom á forsíðuna á dagblaðnum Wall Street Journal
Ein terroratsókn og onnur
So hendi tað aftur. Ein vøruvognur drønaði inn í eina mannamúgvu og tveir menn lupu út og stungu frá hond í navni Allah
Úr sólfrítíð á venjingarlegu
Nógv vóru bilsin, tá Palli Augustinussen í 2009, tá hann spældi í næstbestu deildini, varð úttikin til ein bruttohóp hjá Kerr
Vunnu fyri Heðin Askham
– Á mínum arbeiðsplássi reypi eg ofta við, at eg havi ótrúliga góð hagtøl í landsliðsfótbóltim, sigur Gudmund


text:
Móttøkuhúsið hjá Tórshavnar kommunu er vanliga bara opið fyri almenninginum Mentanarnáttina og á ólavsøku. Men nú so nógv hevur verið gjørt burturúr serstøku húsunum, sum annars sjáldan fáa nakra umrøðu, so eru fleiri, sum kundu hugsað sær at síggja hesi sjáldsomu og virðiligu hús.
Hetta skrivar Tórshavnar kommuna í skrivi, sent miðlunum í dag.
Borgarstjórin hevur avgjørt at hava opið hús í Móttøkuhúsinum leygar- og sunnudagin komandi. Opið verður báðar dagarnar millum kl 14 og 16 og øll eru hjartaliga vælkomin. Borgarstjórin verður sjálvur í húsinum og greiðir frá.
Í húsunum er millum annað nógv umrødda fundarborðið, sum kommunan hevur keypt fyri 365.000 krónur (tó fær kommunan ein part av mvg-inum aftur).


text:
Hjá nøkrum sjúklingum sæst føðslutrot týðiligt, tí tey eru so kløn. Hesi verður oftast tikið hond um og tey fáa serligan orkuríkan mat. Tað er tó bert undantakið, at føðslutrot sæst á fólki! Tað hevur tvørturímóti stóran týdning at geva sær far um teir sjúklingar, har føðslutrot ikki sæst á teimum.
Eitt nú hin tjúkka mannin, sum kanska er innlagdur til útgreinan, tí hann seinastu mánaðarnar er lætnaður 10 kg. Men hann vigar enn ov nógv.
Ella konuna, sum er innløgd við lungnabruna, sum seinastu vikuna ikki hevur etið bitan. Men hon er enn vanlig á at líta.
Hesi eru í stórum vanda fyri ikki at fáa neyðuga matin og orkuna, sum skal til fyri at koma seg. Nýggj gransking týðir uppá, at teir sjúklingar, sum eru "væl í holdum" eru í serligum vanda fyri føðslutroti, tí tey ofta hava sera lítið av vøddavevnaði.
Ein áhugaverd niðurstøða, sum varð tikin fram á ráðstevnuni í Geneve í september 2014 var, at fólk, ið viga ov nógv, eru í serligum vanda fyri at fáa føðslutrot í samband við sjúku. Fólk, ið viga ov nógv, hava ofta lítið av vøddavevnaði og nógvan feittvevnað, eitt fyribrigdi ið kallast sarcopenic obesity. Ella "tyndfed".
Tá tey gerast sjúk, gerast tey ofta verri fyri, tí tey hava lítið at standa í móti við frá byrjan av. Størsta avbjóðingin er, at tey ofta ikki tykjast hava føðslutrot, tí tey eru væl í holdum. Vektin og BMI er ofta í hægra lagi. Ein klinisk meting er tí ikki nóg mikið. Screening av øllum sjúklingum er eitt sera neyðugt amboð at finna øll tey, ið eru í føðsluvanda, tí bert við at screena verður tikið hædd fyri vektmissi í seinastuni og hvussu nógv sjúklingurin hevur etið, heldur enn bert núverandi vekt ella BMI. Og vísur screeningin, at sjúklingurin er í føðsluvanda, kann røtt føðsla gera stóran mun í mun til útlitini.
Á gomlu heimasíðuni høvdu vit eina atkvøðugreiðslu, har vit bóðu fólk atkvøða um, hvussu man kann finna út av, hvørjir sjúklingar eru í føðsluvanda. Tey 28 fólkini, ið svaraðu, svaraðu soleiðis:
Tey 64% hava rætt: einasti máti er við at kostscreena!
Frágreiðingina uppá tað kanst tú lesa her.
/Poula Patursson, verkætlanarsamskipari


text:
23.7.08
Savningarstaður fyri yrkjarar
Henda trappa er upp á loftið til The Poetry Room í bókahandlinum City Lights Bookstore (Myndir: Birgir Kruse)
Í City Lights Bookstore hava yrkjarar savnast í meiri enn hálva øld at lesa og viðmerkja. Ikki bara poetikk, men eisini samfelagsligu støðuna nær og fjar.
Amerikanska rithøvundafelagið Academy of American Poets sigur at City Lights Bookstore is not only a landmark to poetry, but also a battleground for the freedom of speech.
Umframt at vera ein livandi handil í trimum hæddum, er hetta eisini útgávufelag og klekingarstøð hjá poetisk-politiskum víðsjónum.
Undir heitinum “Eydnuleysir einglar í San Francisco” hevur Oddfríður M. Rasmussen skrivað grein um City Lights Bookstore og yrkjararnar kring handilin í Vikuskiftinum í Sosialinum 17. november 2000.
at 4:06 PM
Labels: ferðafrásøgn


text:
Í samband við at nýggju skúlastýrini, sum vórðu vald í november í fjør, nú fara til verka, skipa felagið Heim & Skúli saman við Mentamálaráðnum fyri evnisdegi fyri øll fráfarandi og nývald skúlastýri í landinum.
Endamálið við evnisdegnum, sum verður í Læraraskúlahøllini á Frælsinum í Havn, leygardagin 21. januar frá kl. 13 til 16, er at nýggir og farandi limir kunnu hittast og skifta orð um royndir, uppgávur og avbjóðingar. Eisini er ætlanin at geva nýggju skúlastýrunum amboð, hugskot og íblástur til komandi 4 ára skeiðið.
Rigmor Dam, landsstýriskvinna í mentamálum, greiðir frá skúlastýrisskipanini og umrøður møguleikar og avmarkingar í verandi skipan. Mette With Hagensen, forkvinna fyri danska felagið Skole & Forældre fer at hava framløgu um, hvussu skúlastýrisarbeiðið í Danmark er skipað, og hvussu tey brynja nýggj skúlastýri til uppgávuna. Harumframt skipar felagið Heim & Skúli fyri bólkapráti, har luttakarar fáa høvi til at umrøða ymsar spurningar við onnur, bæði roynd og nýggj í skúlastýrishøpi, frá størri og smærri skúlum og úr ymsum økjum í landinum.
Heim & Skúli & Mentamálaráðið


text:
Ulladukkan, Kaptain Kitler og tey hjá G!
Góðsligu eyknevnini hjá farnum havnarborgarum koma javnt og samt frá Jørleifi Kúrberg, tá ið vit spakuliga spáka millum skot og tún í gamla býarpartinum úti á Reyni í Havn.
Lions Club Tórshavn hevur júst útnevnt Jørleif Kúrberg til Ársins Havnarborgari 2016 fyri sítt arbeiði at kunna um elsta býarpartin í høvuðsstaðnum. Hann hevur tikið stig til at fáa sett skelti á gomlu húsini, og sjón fæst fyri søgn, tá ið vit síggja nøvn sum Guttastovu, Uppi í Knútsstovu og Ovara Kina.
Kendast man Jørleif tó vera fyri sínar søgur. Og tær tróta heldur ikki í dýrdarveðrinum hendan fyrrapartin. Men hvørja ferð, søgurnar veruliga fáa bit og brodd, skundar hann sær at siga:
- Hetta er “off the record”!
Tað er ikki tí, at søgurnar ikki tola dagsins ljós, at hann biður meg leggja pennin, men tær eru líkasum ætlaðar at vera millum forteljaran og tann, sum lýðir á. Tað hevði helst verið torført at endurgivið kortini, tí evnini at siga frá eru hendinga góð.
- Mær dámar bara væl at fortelja. Tað snýr seg um at gera tað livandi og at liva seg inn í tað, sum tú fortelur. Tá ið eg sigi søgur, so verða tær oftast kryddaðar við eitt sindur av skemti, og hesar smáu søgurnar um fólk og lív eru øgiliga væl dámdar, sigur Jørleif, sum óttast fyri, at frásøgukynstrið er um at fara í gloymibókina.
Rabarban gjørdist lærari
Jørleif Kúrberg er uppvaksin í Rabarbukvarterinum í Havn. Pápin er føddur í Nólsoy, mamman er av Nesi, og eg eri 100 prosent havnarmaður, sigur hann skemtandi.
Tey bygdu hús á Heygsbreyt, og børnini í hesum grannalagnum vóru bara kallaðar rabarbur. Grannalagið fekk navn eftir teimum mongu børnunum, og tá ið Jørleif var smádrongur, hava verið oman fyri 170 børn í grannalagnum, taldu tey einaferð.
- Tað var ótrúliga gott at vera rabarba. Tað var eitt øgiligt lív í. Ein kona segði einaferð, at vit rabarbur vóru sum systkin, bara betur, og vit hálsfevnast enn, tá ið vit hittast. Men hetta var eisini eitt grannalag, sum onnur børn máttu ikki vágaðu sær inn í, tá ið myrkrið kom, sigur Jørleif.
Sjálvur gjørdi hann ongum ilt, tí mamman, sum hevði eyknevni “Generalurin”, vildi ikki lova honum við í ólevnaðin. Jørleif var tó við í grannakríggjunum, sum vóru fyrr, og tey vóru ikki tespilig.
- Eg havi einaferð gjørt eina gerð, sum kundi gingið heilt galið. Eg tveitti eitt spjót, og tað vildi so illa til, at tað stiklaði og rakti ein drong við annað eygað. Hann fekk skaða og endaði á sjúkrahúsinum. Mamma fekk tað at vita, og hon var ikki blíð. Eg bleiv sendur út til hansara við onkrum góðum, men eg má viðganga, at eg gav sjúkrasystrini tað, tí eg tordi ikki inn til hansara, sigur Jørleif.
Hin drongurin og hann gjørdust væl kortini og hava mangan síðan tosað um hendingina. Lagnunnar speisemi vildi, at tað netupp var hesin drongurin, sum gjørdi, at Jørleif gjørdist lærari størsta partin av lívinum.
- Hann bleiv lærari í Norðradali, og tá ið hann gjørdist sjúkur einaferð, bleiv eg vikarur fyri hann. Hóast eg ikki var 20 ár, dámdi mær so ómetaliga væl í Norðradali, at eg gjørdist lærari sjálvur.
Skil í nonnunum
Jørleif Kúrberg var lærari í Nonnuskúlanum í samfull 32 ár. Sankta Frants skúli veik frá hinum skúlunum í býnum, hann var strangari, og Jørleif heldur sjálvur, at nonnurnar hava skapt ein framúr góðan skúla fyri býin og børnini.
- Tað var skil í, stutt sagt. Stjórarnir føldu nakað fyri skúlanum, og tað sæst aftur enn. Hóast skúlin varð bygdur í 1934, so sæst ikki slit á honum, og tú hoyrir onki um blámusopp. Børnini sluppu ikki inn í skóm ella ulpu, og tey fingu ábyrgd at halda skúlan. Børnini vandu seg við tað, og tey gjørdust góð við skúlan, sigur Jørleif, sum tó viðgongur, at strangi skúlin ikki hóskaði øllum næmingum líka væl.
Tá ið vit seta okkum inn í Kaffihúsið í Vágsbotni at práta, er beinanvegin onkur, sum Jørleif kennir. Hann heilsar uppá og tekur í hondina á einum fyrrverandi næmingi og familju hansara, og tey práta eina løtu. Kvinnan, sum ger kaffi og borðreiðir, er útlendsk og er eisini ein av teimum, sum hevur fingið undirvísing í føroyskum frá Jørleifi.
- Eg kenni ótrúliga nógv fólk, tí eg havi undirvíst so nógv og so leingi, sigur Jørleif, sum altíð hevur verið serstakliga væl umtóktur millum næmingarnar. Eg havi verið lærari eftir einari reglu: Ert tú góður við næmingarnar, verða teir eisini góðir við teg, og so gongur alt sum eftir ánni.
Edrúur kyndilsmaður
Kyndilslogin brennir sterkur í hjartanum hjá Jørleifi, sum var málmaður í nógv ár á besta liðnum hjá Kyndli. Jørleif var eyðkendur málmaður, fimur og leikaði nógv í, tá ið dystir vóru leiktir, og hann var partur av einum liði, sum vann nógv gull til felagið.
Kyndil spratt úr Losjuni í Havn, og Jørleif hevur verið fráhaldsmaður alt lívið.
- Losjan hevði sera stóran týdning fyri Kyndil. Vit vóru øll vinfólk í Kyndli, og vit savnaðust í Losjuni. Hilmar Joensen, lærarin í Nólsoy, segði einaferð, at “helvtin av meistaraheitunum í Kyndli eru vunnin yvir eina lagkøku.” Og tað er nakað um tað, sigur Jørleif.
Tað var heilt tíðliga, at Jørleif avgjørdi ikki at smakka sær á, tí hann vildi nakað við sínari ítrótt, og serliga tá ið hann spældi hondbólt niðri í Danmark við MK31 og fyrrverandi stórfelagnum Ajax, undraðust tey á føroyingin, sum ikki drakk øl; men tey virdu hann samstundis fyri tað.
- Eg havi altíð kunnað verið í veitslu og skemta mær uttan, og í Kyndli hildu vit alkohol burtur frá tí ítróttarliga. Losjan var sum eitt annað heim fyri okkum, har var nógvur dansur, skemt og spæl, og veitslurnar í Losjuni vóru tær bestu – uttan at nakar var ávirkaður, so tað ber væl til, sigur Jørleif.
Onkur hevur kallað Jørleif fyri ein lunkaðan B36’ara, tí hóast hann hevur spælt við árstalsfelagnum í Havn, so sæst hann javnan til heimadystirnar hjá HB.
- Eg eri enn B36’ari, men eg eri fyrst og fremst havnarmaður!
“On the record”
Hóast Jørleif fyllir 75 næstu ferð, so hevur hann framvegis nógv um at vera.
- Eg havi ikki tíð at vera pensjónist, sigur hann.
Hann er javnan ferðaleiðari kring landið, og hann vísir útlendingum, bygdafólki og havnarfólkum runt í gomlu Havnini, har tey fáa hvør sína útgávu av rundsýningini. Hann hevur stóran tokka til Havnina og fólkini, sum hava búð her, og nú er líkt til, at allar søgurnar eisini koma øðrum til góðar.
- Tá ið eg síðsta vetur hevði kvøldskúlaskeið, fortaldi eg mest tær stuttligu søgurnar úr Havnini. Alt varð tikið upp, alt er borðbært, og nú fari eg at savna myndir til tær ymsu søgurnar. Sprotin ætlar eisini okkurt og er við at savna ymiskt av mínum saman, so tað hevði verið óalmindiliga stuttligt, um tað kom út.
Parkeringsvørðurin er farin at skimast í Vágsbotni, og tykkara útsendi noyðist at fara, nú bilurin hevur staðið tann loyvda tíman. Jørleif spyr, hvar bilurin stendur, og eg peiki og mutli “har yviri”.
- Ná, undir Jomfrúbakkanum, sigur Jørleif á sínum eyðkenda havnarmáli. Eg má heldur fara ein rundtúr við Jørleifi nakað skjótt og læra eitt sindur um mín egna bý.


text:
Polynesia
Polynesia (úr grikskum πoλύς “mong” og vῆσoς “oyggjar”) er eitt landafrøðiligt øki í Kyrrahavinum. Heiti Polynesia var fyrst brúkt av franska rithøvundanum Charles de Brosses í 1756 og var eitt heiti fyri allar oyggjarnar í Osiania. Seinni hevur orðið verið nýtt um ta serstøku regiónina, ið hevur sama átrúnað, mál ella mentan. Oyggjarnar í Polynesia eru tann amerikanski lutstaturin Hawaii, Nýsæland, Páskaoyggin, Sámoa, Amerikanska Sámoa, Franska Polynesia, Cookoyggjar, Tokelau og nakrar minni oyggjar, sum til dømis Marquesasoyggjar, Tuvalu, Niue, Norfolkoy, Pitcairn, Wallis og Futuna, umframt amerikonsku Midwayoyggjarnar, Johnstonoy, Jarvisoy, Howlandoy og Bakeroy. Heiti verður nýtt um fleiri enn túsund oyggjar í Kyrrahavinum, ið hava somu tilsvarandi átrúnað, mentan, málfamilju ella samfelagsskipanir. Landafrøðiligt er Polynesia trínynt við trimum hornum: Hawaii, New Zealandi og Páskaoyggin.
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
Steypavinnararnir koyra á
Dreingir05-09-2013 - Helgi Nielsen
Eftir steypasigurin fyrra vikuskifti hava bæði vinnaraliðini hjá okkum verið í dysti í landskappingini. Avgerðin nærkast, og bæði liðini eru við í oddastríðnum.
U16 dreingirnir spældu leygardagin móti TB/Royn á niðara vølli. Har var eingin ivi um, hvør var betra liðið, tí okkara vunnu ikki minni enn 13-0 á suðringunum.
U14 dreingirnir spældu týskvøldið móti 07 Vestur í Sandavági. Her var talan um tættan dyst, sum endaði við einum 1-0 sigri til okkara dreingir.
Komandi vikuskifti fara U16 dreingirnir til Vágs at spæla móti FC Suðuroy, meðan U14 dreingirnir taka móti KÍ á Tórsvølli.


text:
Ólavsøkuframsýningin 2013 inniheldur ikki færri enn 363 sera ymisk verk, bæði yrkis- og áhugalist. Framsýningin er í síni heild presenterað væl og virðiliga í fjølmiðlunum, men fleiri verk eru sjálvandi við á framsýningini, sum als ikki eru tikin uppá tungu. Til stuttleika havi eg valt nøkur út til smærri viðgerðir her á listablogginum. Ólavsøkuframsýningin í Listasavni Føroya er opin til og við 25.august.
Tær tríggjar tekningarnar hjá Elini Josefinu Smith gera kanska ikki tað stóra um seg, har tær hanga í salinum við trappurnar beint við síðuna av á skriftini á vegginum hjá Tóroddi Poulsen. Tær eru ikki so øgiliga stórar og tær eru svart hvítar, men har er ein øgilig ferð í strikuni, og gevur tú teimum ans, eru tær í grundini rættiliga frískar og serstakar bæði í formi og innihaldi. Elin J.Smith er úr Havn, og býr í Danmark, men hon er ikki heilt ókend innan føroyska listaumhvørvið, eitt nú hevur hon framsýnt í Smiðjuni í Lítluvík. Elin Josefina Smith hevur gingið á listaháskúla í Holbæk og á Billedskolen á Jagtvej í Keypmannahavn. Hon málar, teknar og fæst somuleiðis við grafikk. Stílurin í hennara myndum kann kanska plaserast onkrastaðni millum, kubismu, fauvismu, litríka naivismu og outsider art, hann er ringur at definera.
Eg haldi, at myndin "Yvirgangsaldur" er serlig. Eg eri í øllum førum rættiliga vís í, at eg ikki havi sæð tey óelegantu skiftisárini umboðaða áður í føroyskari myndlist, tó at hesin fjandanskapurin av einari biologiskari prosess heilt vist er og hevur verið mangari konu til stóran ampa. Føroysk list hevur sum heild ikki tikist tað stóra við likamligt forfall og tí er hendan myndin ansvekjandi. Myndamálið er vilt, avgjørt og humoristiskt, tað minnir eitt sindur um satirutekningar. Vit síggja eina kvinnu, sum er avmyndað í køkinum ella tað billi eg mær inn, og kanska stákast hon við onkrum húsligum. Í øllum førum haldi eg meg síggja umhvarvið av einum komfýri vinstrumegin í myndini. Høgrumegin sæst, at avmyndaða kvinnan hevur ein ordans hitatúr, tí hon sveittar uppí eina heila vaskispann. Hetta er ein herlig tekning, takk fyri hana, Elin Smith og takk fyri at gera yvirgangsaldurin til tema í føroyskari myndlist.
(KP)


text:
Cap Negret 24 frá 15 mai til xxxx
Tove og Ingolf eru komin til Alicante lufthavn
So eru tey heima hjá okkum í Cap Negret til Tabas, sera hyggeligt at fáa tey á
vitjan :o)
Aftaná tabas og eitt gott prát fóru vit ein lítlan spaseritúr, klokkan er um
20-21
Flott mega gomul sykla
Mikumorgun, Tove og Ingolf eru farin ein morguntúr
Vit eru á veg uppá klettin í Calp
Fiskibátar á veg inn at landa og selja
Mega vakurt her uppifrá
Sponsku likkurnar :o)
Tunnilin uppi á klettinum
Hin endin av tunnlinum
Tvær gamlar konur fóru " farliga vegin " hóast skiltir siga at tað er sera
vandamikið
Á veg oman aftur
Skurðapisur
Her sær man tvær strendir í Calp
Bátar landa
Nakrar myndir inni í aktiónshøllini, aktiónin byrjar um eina løtu
Gudmundur var so svangur og skal spæla bólt um 30 min, so hann má skunda sær
Til venjing
Gudmundur og ísur
Hóskvøldi vóru vit í Italiano til ein góðan bita
Aftaná steðgaðu vit at fáa okkum brennistoff til spaseritúrin heim :o)
Gudmundur fekk nógvar keks og slikkipinnar frá tænaranum
Fríggjadagin vóru vit í Benidorm ein túr
Her liggja sera nógvar tapas barrir
Hyggiligt stað í gamla partinum av Benidorm
Mercadona
Gudmundur gevur Anju gávu, hon fylti í gjár
Nisperos ein vælsmakkand frugt, vit fingu ein stóran kassa frá Visent :o)
So er føðingardagur :o)
Lækran døgurða
Og sjálvandi lagkøku
Ein sera góður dagur
NÆSTU MYNDIRNAR


text:
Tíðindi
63 umsøkjarar til ferðaleiðaraskeið
Stórur tørvur er á útbúnum ferðaleiðarum í Føroyum, og áhugin fyri at útbúgva seg innan ferðavinnuna er samsvarandi stórur. Tá freistin var úti síðsta mánadag at søkja um upptøku á ferðaleiðaraskeiðið í Vestmanna, vóru 63 umsóknir komnar. Í mesta lagi 24 fólk kunnu byrja á fyrsta skeiðnum, so størri parturin av umsøkjarunum sleppur ikki við í fyrstu syftu. Miðnám í Vestmanna miðjar eftir, at allir umsøkjararnir hava fingið svar um vikuskiftið. Enn er ógreitt um og nær skipað verður fyri fleiri skeiðum.
Nýggja skeiðið er umleið 200 undirvísingartímar samanlagt, har umleið tveir triðingar eru ástøðilig undirvísing, meðan seinasti triðingurin er skipaður sum vistarskeið, vitjanir og túrar.
Skeiðsrøðin byrjar longu mikukvøldið 6. september og endar í mai 2018. Ástøðilig undirvísing verður mikukvøld frá kl. 18.15 til 21.30, meðan tann praktiski parturin verður skipaður í vikuskiftum. Skeiðsluttakarar hava møtiskyldu, og skeiðið endar við próvtøku.


text:
Hagtøl hjá politinum fyri 2016
Dan Klein --- 15.03.2017 - 09:58
Hagtølini hjá politinum er nú dagførd við tølunum fyri árið 2016 og nærri um hetta kann lesast á heimasíðuni hjá politinum www.politi.fo
Hagtølini ganga aftur til 2008, og tað er gleðiligt at kunna staðfesta, at talið av fráboðanum fyri brot á revsilógina fram til 2016 er fallandi, og at í 2016 eru fráboðaninar tær lægstu nakrantíð.
Samanborið við fólkatalið, hava vit her í Føroyumnógv minni kriminalitet enn í Danmark,
Í Danmark bleiv tað í 2016 fráboðað umleið 67 brot á revsilógina pr. 1.000 borgarar, og tilsvarandi talið fyri Føroyar er einans umleið 12 fráboðanir fyri brot á revsilógina.
Hagtølini í sær sjálvum geva okkum ikki nakað svar uppá ella ábending um, hví tølini eru lækkaði, men uttan iva eru tey miðvísu fyribyrgjandi átøkini, millum annað gjøgnum SSP arbeiði og einum sjónligum politii í kvøld- og náttarlívinum, ein viðvirkandi orsøk til fallandi lógarbrotini.
Lógarbrot millum ung er sera lágt í Føroym, og lógarbrotini eru minkaði við meira enn einari helvt gjøgnum 10 tey seinastu árini.
Vit kunnu fegnast um, at 2016 var fyrstu ferð, har ongin undir 18 ár bleiv skuldsettur fyri harðskap.
Tað góða og miðvísa SSP arbeiðið hesu seinastu árini, kann verða ein orsøk til hetta.
Hesi hagtøl eru ikki nevnd í hagtalsyvirlitinum fyri 2016, men eru fingin til vega frá SSP samskiparanum hjá politinum.
Hyggja vit nærri eftir tølinum fyri tey ymisku lógarbrotini, kunnu vit staðfesta, at talið av stuldri og herverki ongantíð hevur verið so lágt sum í 2016, og er tað at fegnast um.
Hinvegin kunnu vit tíanverri eisini staðfesta, at talið av innbrotum í 2016 er hækkað nakað í mun til 2015. Tað er í miðal fráboðað eitt innbrot 6. hvønn dag, so talið á fráboðaðum innbrotum er framvegis sera lágt.
Tað er gleðiligt, at talið av fráboðaðum harskapsmálum er fallið við umleið 21% frá 101 fráboðanum í 2015 til 80 fráboðanir í 2016, og er hetta á leið tað sama sum í 2008.
Samanbera við tølini við Danmark, so eru í Føroyum fráboðaði umleið 1,5 harðskapsmál pr. 1.000 borgarar í Føroym, meðan tað í Danmark eru fráboðaði umleið 4 harðskapsmál pr. 1.000 borgarar.
Politiið í Føroym hevur hesi seinastu árini varpað ljós á harðskaps lógarbrot, og vilja vit framvegis gera hetta fyri at fáa minkað um hesi lógarbrot.
Politiið í Føroyum hevur raðfest innsatsin høgt innan ferðslulógarøkið og vísa tølini, at hóast talið av skrásettum akførum í Føroyum øktist við umleið 4% í 2016, so minkaði talið av ferðsluóhappum við heili 23% í 2016 í mun til 2015
Í 2016 vóru 9% fleiri skuldsett fyri at hava koyrt rúsdrekka ávirkaði enn í 2015, og skuldsetingarnar fyri onnur brot á ferðslulógina øktust við umleið 75%.
Hyggja vit nærri eftir tølunum fyri aðrar arbeiðsuppgávur sæst, at í 2016 vóru ongi fútamál í mun til 638 mál í 2015, og kemst hetta av, at málsøkið fútamál eru yvirtikin av dómaraskrivtovuni.


text:
Landssjúkrahúsið hevur eina samstarvsavtalu við skurðlæknan, Kristján, men ætlanin var at hetta samstarvið skuldi halda uppat. Nú er greitt, at samstarvsavtalan er longd við einum árið.
Landssjúkrahúsið roynir, í hesum døgum, at kanna møguleikarnar fyri, at geva føroyskum bróstkrabbasjúklingum ein viðgerðarpakka, ið skal kunna fáast niðri í Danmark. Samráðingar vera gjørdar um hetta við Herlev sjúkrahús.
Føroyskir sjúklingar við øðrum sløgum av krabbameini fáa ein slíkan viðgerðarpakka. Tí vil Landssjúkrahúsið eisini fáa ein slíkan pakka, ið umfatar bróstkrabbasjúklingar, upp í lag.
Har eru tó ymisk ivamál, ið stinga seg upp í samráðingunum, og tí hevur Landssjúkrahúsið avgjørt, at longt samstarvsavtaluna við Kristján Skúla Ásgeirsson.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir